Diari Oficial de la Generalitat Valenciana


Sumari del DOGV 7615, del 15-09-2015 (2015/7521)

ORDRE 6/2015, de 9 de setembre, de la Conselleria d'Educació, Investigació, Cultura i Esport, per la qual s'aproven les bases reguladores i es convoquen ajudes per a la promoció de la investigació científica, el desenvolupament tecnològic i la innovació a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7615

Data del DOGV
:   15-09-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/7521


Data del document
:   09-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 6/2015, de 9 de setembre, de la Conselleria d'Educació, Investigació, Cultura i Esport, per la qual s'aproven les bases reguladores i es convoquen ajudes per a la promoció de la investigació científica, el desenvolupament tecnològic i la innovació a la Comunitat Valenciana. [2015/7521]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, estableix en l'article 52.2 que la Generalitat establirà el seu propi sistema de ciència i tecnologia i que en promourà l'articulació i la cooperació entre els seus agents a fi de fomentar el desenvolupament tecnològic i la innovació per a recolzar el progrés i la competitivitat empresarial de la Comunitat Valenciana.  
La Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenvolupament Tecnològic, està orientada a crear les condicions adequades per a aconseguir nous i ambiciosos objectius d'investigació perquè contribuïsquen al progrés científic, industrial, econòmic i social de la Comunitat Valenciana. D'altra banda, el Pla General Estratègic de Ciència i Tecnologia i l'Estratègia d'Especialització Intel·ligent per a la Investigació i Innovació a la Comunitat Valenciana (RIS 3-CV) fixa el marc de referència estratègic regional per a abordar, des de la perspectiva del coneixement i la investigació, els objectius que facilitaran el desplegament d'una gamma dinàmica d'activitats, programes i, en definitiva, polítiques de foment de la investigació i innovació per al desenvolupament econòmic, amb els respectius indicadors, així com la seua articulació en els marcs que planteja l'Estratègia Espanyola de Ciència, Tecnologia i de la Innovació, i Horitzó 2020.  
En consonància amb això, el programa 542.50, «Investigació, desenvolupament tecnològic i innovació», que s'inclou en els pressupostos de la Generalitat de cada exercici, estableix i dota un sistema d'ajudes a la investigació els objectius bàsics del qual són el foment de la investigació científica, el desenvolupament tecnològic i la innovació en l'àmbit de la Comunitat Valenciana.  
Per tot això, d'acord amb el que estableixen els articles 160 i 164 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i de conformitat amb la proposta de la directora general d'Universitat, Investigació i Ciència de data 28 d'agost de 2015,  
  
ORDENE  
  
Primer  
En el marc del Pla General Estratègic de Ciència i Tecnologia i de l'Estratègia d'Especialització Intel·ligent per a la Investigació i Innovació a la Comunitat Valenciana, s'aproven les bases reguladores i la convocatòria de les ajudes, que s'inclouen com a annexos d'aquesta ordre:  
  
1. Normes generals de procediment d'aplicació a tots els annexos d'aquesta ordre: annex I.  
2. Ajudes per a la contractació de personal investigador en formació de caràcter predoctoral: annex II.  
3. Beques per a estades de contractats predoctorals en centres d'investigació fora de la Comunitat Valenciana: annex III.  
4. Ajudes del Programa Santiago Grisolía: annex IV.  
5. Ajudes per a la contractació de personal investigador en formació en fase postdoctoral: annex V.  
6. Ajudes per a donar suport a la contractació de personal investigador doctor del Programa Ramón y Cajal, per part de centres d'investigació: annex VI.  
7. Ajudes per a la contractació de personal de suport vinculat a un projecte d'investigació o de transferència tecnològica: annex VII  
8. Beques per a estades de personal investigador doctor en centres d'investigació radicats fora de la Comunitat Valenciana: annex VIII.  
9. Ajudes per a la realització de projectes d'I+D per a grups d'investigació emergents: annex IX.  
10. Ajudes per a grups d'investigació consolidables: annex X.  
11. Ajudes del programa Prometeu per a grups d'investigació d'excel·lència: annex XI.  
12. Ajudes per a la captació de projectes europeus o altres programes d'àmbit internacional: annex XII.  
13. Ajudes per a contractació de personal investigador doctor en empreses de la Comunitat Valenciana: annex XIII.  
14. Ajudes per a l'organització i difusió de congressos, jornades i reunions científiques, tecnològiques, humanístiques o artístiques, de caràcter internacional: annex XIV.  
15. Ajudes per a la promoció dels parcs científics de les universitats públiques valencianes per mitjà de la investigació, el desenvolupament tecnològic i la innovació: annex XV.  
  
Segon  
1. L'ajudes que regula la present ordre es finançaran amb càrrec a la línia T4015 del programa pressupostari 542.50, «Investigació, desenvolupament tecnològic i innovació» del pressupost de despeses de la Generalitat, amb un import estimat de 37.959.024,00 euros, condicionat a l'existència de crèdit adequat i suficient per a això en els pressupostos de la Generalitat per a l'any 2016. L'import global màxim per a l'exercici 2016 es farà públic per mitjà d'una resolució de la Conselleria d'Educació, Investigació, Cultura i Esport.  
2. En l'exercici 2015, la tramitació dels procediments de concessió de les ajudes que es convoquen només podrà arribar al moment processal anterior a la resolució de concessió.  
3. El pagament anticipat del 100 % de l'import de les ajudes la convocatòria de les quals s'efectua mitjançant la present ordre es farà si la llei de pressupostos de la Generalitat o una altra norma així ho estableixen.  
  
Tercer  
D'acord amb el que estableix l'article 16 de la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenvolupament Tecnològic, tindran abast plurianual les ajudes convocades mitjançant la present ordre corresponents als annexos II, IV, V, VII, IX, X, XI i XIII. La resolució establirà l'import per a cada una de les anualitats de vigència de l'ajuda respectiva, que estarà condicionat als crèdits que, amb tal finalitat, es consignen en cada una de les dites anualitats en el pressupost de la Generalitat.  
  
Quart  
1. En aplicació del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que es convoquen mitjançant la present ordre no estan subjectes a l'article 107.1 del Tractat de Funcionament de la Unió Europea, al tractar-se del foment d'activitats de formació i especialització dels recursos humans en investigació, desenvolupament i innovació, així com la promoció de la incorporació dels professionals de la I+D+I a les entitats tant públiques com privades; realització d'I+D independent per a millorar els coneixements i la comprensió, inclosos la investigació col·laborativa i el desenvolupament i difusió dels resultats de les investigacions.  
2. Les activitats de transferència tecnològica (concessió de llicències, creació d'empreses derivades, i altres formes de gestió dels coneixements creats per l'organisme d'investigació) no seran considerades de caràcter econòmic quan tinguen caràcter intern i tots els ingressos tornen a invertir-se en les activitats primàries dels organismes d'investigació.  
3. En el cas que un centre d'investigació exercisca activitats, tant de caràcter econòmic com no econòmic, a fi d'evitar la subvenció indirecta de l'activitat econòmica, s'haurà de distingir amb claredat entre ambdós tipus d'activitats i entre els respectius costos i finançament, per a la qual cosa els estats financers anuals de les universitats i centres d'investigació en reflectiran la correcta imputació a cada una de les activitats.  
  
  
DISPOSICIÓ ADDICIONAL  
  
Única  
1. Quan algunes de les ajudes que es convoquen siguen cofinançades pel Fons Europeu de Desenvolupament Regional (FEDER) o pel Fons Social Europeu (FSE), el règim de gestió de les ajudes s'haurà d'adaptar als procediments i criteris d'elegibilitat que establisquen els reglaments que despleguen el FEDER i el FSE, i en particular als que recull la normativa sobre despeses subvencionables i sobre publicitat, d'acord amb el que estableix el Reglament (UE) 1303/2013, del Parlament Europeu i del Consell, de 17 de desembre de 2013.  
  
2. La Generalitat no és responsable dels danys i perjuís que puguen sobrevindre en la realització de les activitats objecte de subvenció.  
  
  
DISPOSICIONS FINALS  
  
Primera  
Es faculta la directora general d'Universitat, Investigació i Ciència perquè dicte les resolucions i instruccions necessàries per a l'aplicació i interpretació d'aquesta ordre, i es delega en ella la facultat per a resoldre la concessió o la denegació de les ajudes a què es refereix aquesta convocatòria, així com l'autorització, la disposició del crèdit i l'ordenació del pagament, i la resta d'actes de gestió comptable necessaris per a l'execució de la resolució.  
  
Segona  
La present ordre produirà efectes des de l'endemà de ser publicada en el Diari Oficial de la Comunitat Valenciana.  
De conformitat amb el que estableixen els articles 107, 116 i 117 de la Llei 30/1992, de 26 de novembre, modificada per Llei 4/1999 de Règim Jurídic de les Administracions Públiques i del Procediment Administratiu Comú (d'ara endavant, LRJPAC), i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta ordre, que posa fi a la via administrativa, es podrà interposar, potestativament, un recurs de reposició o bé es podrà plantejar, directament, un recurs contenciós administratiu, en els terminis i davant dels òrgans que s'indica a continuació:  
a) El recurs de reposició haurà d'interposar-se davant de la Conselleria d'Educació, Investigació, Cultura i Esport, en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 9 de setembre de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Normes generals de procediment d'aplicació   
a tots els annexos d'aquesta ordre  
  
Base 1. Objecte  
1. L'objecte de les ajudes és incrementar els recursos del sistema valencià d'I+D i facilitar la formació, el perfeccionament i la intercomunicació del personal investigador, així com la difusió de la investigació, la millora del nivell d'excel·lència i l'enfortiment de la capacitat competitiva del sistema valencià d'I+D, per mitjà de la generació de coneixements científics i tecnològics i el desenvolupament de tecnologies que n'impulsen la transferència.  
2. El procediment de concessió de les ajudes serà el de concurrència competitiva que preveu l'article 163 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, d'acord amb els principis de publicitat, transparència, objectivitat i igualtat, i es regirà per les següents bases generals i comunes a totes, i també per les especifiques que per a cada una s'estableixen en els corresponents annexos.  
3. Als efectes previstos en aquesta convocatòria, centre d'investigació es defineix com aquella universitat, institut d'investigació o entitat, amb independència de la seua condició jurídica, el principal objectiu del qual siga realitzar investigació fonamental, investigació industrial i desenvolupament experimental i la transferència de tecnologia, i quan tots els beneficis es reinvertisquen en aquestes activitats, la divulgació dels seus resultats i l'ensenyança.  
  
Base 2. Sol·licituds  
1. Els models d'impresos normalitzats (sol·licituds i la resta de documentació) estaran disponibles en l'adreça d'internet següent: http://www.cece.gva.es.  
2. Les sol·licituds s'adequaran als models normalitzats i s'emplenaran utilitzant els mitjans telemàtics facilitats pels servidors d'informació de la Conselleria d'Educació, Investigació, Cultura i Esport.  
  
3. Els centres d'investigació presentaran les sol·licituds rebudes en qualsevol dels llocs que assenyala l'article 38.4 de la LRJPAC, llevat que en l'annex corresponent se n'especifique un altre.  
4. Les persones sol·licitants que no utilitzen la firma electrònica avançada trametran telemàticament la seua proposta i tota la documentació requerida. La sol·licitud s'imprimirà i, amb firmes originals, es presentarà amb els certificats que exigisca la convocatòria, originals o còpies confrontades, en els registres dels centres d'investigació on la persona sol·licitant tinga o tindrà vinculació estatutària o laboral.  
5. La presentació de la sol·licitud comportarà l'autorització a l'òrgan gestor per a comprovar les dades d'identitat, domicili i residència, segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, i demanar els certificats que emeten l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda, i el model econòmic, que acrediten el compliment per part de la persona sol·licitant de les seues obligacions tributàries i amb la Seguretat Social, en els termes que estableix l'article 22.4 del Reglament de la Llei General de Subvencions, aprovat pel Reial Decret 887/2006, de 21 de juliol. No obstant això, les persones que sol·liciten aquestes ajudes i beques podran acreditar directament el compliment de les referides obligacions mitjançant l'aportació dels certificats corresponents. Estan exonerades d'aquesta obligació les beques o ajudes d'aquesta convocatòria destinades expressament a finançar estudis, quan les perceben directament les persones individuals beneficiàries, així com les universitats públiques d'acord amb el que estableix la disposició addicional cinquena.2.a de la Llei 4/2007, de 9 de febrer, de la Generalitat, de Coordinació del Sistema Universitari Valencià.  
  
6. La residència a la Comunitat Valenciana s'acreditarà, si és el cas, per mitjà d'un certificat d'empadronament en un municipi de la Comunitat.  
7. A la sol·licitud s'acompanyarà la documentació exigida per a cada convocatòria concreta en l'annex corresponent. En tot cas, s'hi adjuntarà una declaració responsable de no estar incurs en les prohibicions que preveu l'article 13 de la Llei 38/2003, General de Subvencions.  
  
A més, en el cas d'entitats privades, tret que la documentació ja es trobe en poder de l'administració actuant, l'imprés de sol·licitud s'acompanyarà d'una còpia dels estatuts o de la documentació acreditativa de la constitució de l'entitat sol·licitant, i d'una còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, aquestes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que preveu l'article 7 de la Llei 11/2003, de 10 d'abril, sobre l'Estatut de les Persones amb Discapacitat.  
  
8. En totes les convocatòries, excepte que es preveja una altra cosa en l'annex corresponent, les sol·licituds hauran de comptar amb la firma de l'investigador o investigadora responsable del projecte. La firma de la persona que exercisca la representació legal de l'entitat podrà acreditar-se per mitjà de la relació firmada de totes les propostes que es presenten per a cada convocatòria.  
9. Només s'admetrà una sol·licitud per persona o investigador principal per a cada una de les ajudes i beques establides en els annexos d'aquesta ordre, llevat que s'hi especifique una altra cosa.  
10. La documentació de les sol·licituds desestimades o denegades podrà ser retirada per les persones interessades en el termini de tres mesos comptats a partir de la publicació de la resolució de concessió d'ajudes en la pàgina web de la Conselleria d'Educació, Investigació, Cultura i Esport; passat aquest termini, aquelles sol·licituds que no hagen sigut recollides podran ser destruïdes d'acord amb la regulació de conservació i eliminació de patrimoni documental.  
  
Base 3. Requisits i mèrits de les persones sol·licitants  
1. Les persones sol·licitants hauran de reunir els requisits que estableix cada una de les beques o ajudes a la finalització del termini de presentació de sol·licituds, tret que en l'annex corresponent s'especifique un altre termini.  
2. Només seran acceptats i avaluats els mèrits presentats per les persones sol·licitants en el termini de presentació de les sol·licituds.  
  
Base 4. Termini de presentació  
El termini de presentació de sol·licituds serà de l'1 al 20 d'octubre de 2015, llevat que en l'annex corresponent se n'especifique un altre. Finalitzat aquest termini, o el que s'establisca en els annexos corresponents, els centres disposen de 10 dies naturals per a presentar les sol·licituds rebudes en qualsevol dels llocs que assenyala l'article 38.4 de la LRJPAC.  
  
Base 5. Instrucció del procediment  
1. El Servici de Política Científica impulsarà, d'ofici, totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució, així com per a fer les propostes de cada fase comptable que procedisquen en l'execució.  
2. Si la documentació aportada fóra incompleta, es requerirà, en el servidor d'informació de la Conselleria d'Educació, Investigació, Cultura i Esport (http://www.cece.gva.es), o per qualsevol mitjà que permeta tindre constància de la recepció per l'interessat, les entitats o persones sol·licitants perquè, en el termini de 10 dies, esmenen la falta o acompanyen els documents preceptius, amb advertència que si no ho feren, se'ls tindrà per desistides de la seua sol·licitud, d'acord amb el que estableix l'article 71 de la LRJPAC i amb els efectes que preveu l'article 42.1 de l'esmentada llei. Addicionalment, la dita incidència també podrà comunicar-se per correu electrònic. Durant el període d'esmena no es podrà modificar l'objecte ni la condició de la sol·licitud presentada.  
  
3. Les ajudes que regula la present ordre s'atorgaran en règim de concurrència competitiva i, per això, en virtut del que preveu l'article 59.6.b de la Llei 30/1992, de 26 de novembre, les notificacions es faran mitjançant la publicació en la pàgina web de la Conselleria d'Educació, Investigació, Cultura i Esport (http://www.cece.gva.es) i tindran tots els efectes de notificació practicada.  
4. Les ajudes i beques objecte de regulació en aquesta ordre no establiran cap vinculació, laboral o administrativa, entre les persones beneficiàries i la Generalitat.  
  
Base 6. Avaluació i selecció  
D'acord amb l'article 22 de la Llei 38/2003, de 17 de novembre, General de Subvencions, una comissió avaluadora composta per qui detinga la direcció del Servici de Política Científica i dos tècnics adscrits al dit Servici elevarà la corresponent proposta de resolució, amb indicació del resultat de l'avaluació i de la quantia de l'ajuda, a la directora general d'Universitat, Investigació i Ciència, en el termini màxim de quinze dies comptats des que es va constituir. La Comissió d'Avaluació podrà demanar l'assessorament de l'Agència Valenciana d'Avaluació i Prospectiva (AVAP) o, si és el cas, de persones expertes designades per la directora general d'Universitat, Investigació i Ciència d'entre investigadors d'universitats i altres organismes públics d'investigació.  
  
  
Base 7. Resolució  
1. La resolució de concessió determinarà l'import de l'ajuda d'acord amb el que estableix l'annex corresponent, en funció del crèdit disponible i del resultat de l'avaluació, i en el cas de les ajudes plurianuals, determinarà l'import per a cada una de les anualitats de vigència de l'ajuda, condicionat a l'existència de crèdit adequat i suficient en el pressupost de la Generalitat.  
2. La resolució del procediment es notificarà a les persones interessades, d'acord amb el que preveuen l'article 58 i següents de la LRJPAC, i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web susdita. Aquesta publicació substituirà la notificació, de conformitat amb el que preveu l'article 59.6.b de la mencionada Llei 30/1992. A efectes del que disposa l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
3. El termini màxim per a resoldre les sol·licituds presentades i per a la concessió de les ajudes que estableix la present convocatòria serà de sis mesos comptats a partir de la data de finalització del termini de presentació de sol·licituds, excepte que en el corresponent annex se n'especifique un altre. El còmput d'aquest termini s'interromprà durant el termini requerit per a l'esmena per part de la persona interessada. Transcorregut el dit termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de LRJPAC.  
4. L'import de les ajudes que regula aquesta ordre no podrà ser, en cap cas, d'una quantia que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de dur a terme la persona beneficiària. En aquest cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
  
Base 8. Pagament de les ajudes  
Les ajudes s'abonaran a les persones beneficiàries en els termes que establisca la resolució de concessió i, si és el cas, els corresponents annexos, sense perjuí que s'exigisquen les garanties que estableixen la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i la corresponent llei de pressupostos de la Generalitat.  
  
Base 9. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques, i en particular, al que fa referència l'article 14 de la Llei 38/2003, de 17 de novembre, General de Subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió i a justificar-ne la realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamenta la concessió de la subvenció en les dates compreses entre l'1 de gener i el 31 de desembre de 2016, llevat que s'establisca un termini diferent en l'annex que regula la convocatòria. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Universitat, Investigació i Ciència perquè l'autoritze o el denegue, si és procedent.  
b) Acreditar, davant de la Direcció General d'Universitat, Investigació i Ciència, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
d) Comunicar a la Direcció General d'Universitat, Investigació i Ciència l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, als efectes del que disposa l'article 30.4 de la Llei General de Subvencions.  
e) Reintegrar, quan corresponga, segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides i trametre una còpia del document acreditatiu del reintegrament a la Direcció General d'Universitat, Investigació i Ciència. En aquest últim cas, el reintegrament identificarà necessàriament, amb claredat, l'entitat beneficiària i la denominació de la infraestructura o del projecte per al qual es va atorgar l'ajuda. De conformitat amb el que disposa l'article 13.2.g de la Llei 38/2003 General de Subvencions, no podran obtindre la condició de persones beneficiàries d'aquestes ajudes les entitats que no es troben al corrent en el pagament d'obligacions per reintegrament de subvencions.  
f) Quan les entitats beneficiàries hagen d'aportar, d'acord amb el que estableix l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, garanties per a la bestreta de subvencions, la garantia consistirà en un aval bancari per un import igual a la quantitat anticipada, incrementada en l'1 %.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
h) Destinar els béns al fi concret per al qual es va concedir la subvenció, durant un període no inferior a cinc anys, en el cas de béns inscriptibles en un registre públic, ni a dos anys, per a la resta de béns inventariables. Per a la classificació de material fungible o inventariable s'acceptaran els criteris que estableix la normativa pròpia del centre d'investigació a què es concedisca l'ajuda.  
i) Les entitats beneficiàries hauran de fer les operacions necessàries per a distingir els costos i el finançament, de les activitats no econòmiques que es financen a través d'aquesta convocatòria, d'aquelles que sí que tenen un caràcter econòmic.  
j) Difondre els resultats de les investigacions objecte de subvenció; a aquest efecte, el personal d'investigació l'activitat investigadora del qual estiga finançada majoritàriament amb fons públics, farà pública una versió digital de la versió final dels continguts del projecte en repositoris d'accés obert reconeguts en el camp de coneixement en què s'ha portat a terme la investigació, o en repositoris institucionals d'accés obert, sense perjuí dels acords en virtut dels quals s'hagen pogut atribuir o transferir a tercers els drets sobre les publicacions, i no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.  
  
k) La resolució d'adjudicació suposa l'acceptació expressa, per part dels beneficiaris de les ajudes i beques, a ser inclosos en la llista pública que recull l'article 7, apartat 2, lletra d), del Reglament (CE) 1828/2006, de la Comissió, de 8 de desembre.  
  
Base 10. Despeses subvencionables  
1. Les ajudes i beques previstes en aquesta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en el dit article. En aquest sentit, els tributs són despeses subvencionables quan la persona beneficiària de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. L'import aprovat per a despeses d'execució podrà aplicar-se, sense cap restricció a qualsevol de les despeses elegibles, sempre que no sobrepassen els límits establits per a cada apartat en la corresponent convocatòria. Les modificacions es reflectiran en l'informe de progrés i seguiment, així com en l'informe final, i se'n justificarà la necessitat per a la consecució dels objectius de l'activitat subvencionada, excepte que en l'annex corresponent s'indique una altra cosa.  
3. Les despeses de subcontractació no podran ser superiors al 30 % de la quantia total de l'ajuda concedida, un percentatge que podrà incrementar-se en casos degudament justificats.  
4. Les situacions d'incapacitat temporal, risc durant l'embaràs, maternitat, adopció o acolliment, risc durant la lactància i paternitat, suspendran el còmput de la duració del contracte laboral objecte de l'ajuda.  
  
Base 11. Seguiment i control de les actuacions  
1. La directora general d'Universitat, Investigació i Ciència establirà els procediments adequats per a això, i designarà, si és el cas, els òrgans, comissions o persones expertes que considere necessaris per a fer les oportunes actuacions de seguiment i comprovació de l'aplicació de l'ajuda.  
2. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o a la minoració de la subvenció concedida.  
3. L'incompliment total o parcial dels requisits i obligacions que estableix la present ordre i la resta de normes aplicables, així com de les condicions que, si és el cas, s'establisquen en la corresponent resolució de concessió, comportarà, amb l'audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o de justificació per quanties inferiors.  
b) En el cas que s'haja produït el cobrament anticipat, el reintegrament total o parcial de l'ajuda concedida, amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o una justificació insuficient.  
b) Incompliment de la finalitat per a la qual va ser concedida l'ajuda.  
c) Quan resulte acreditada a través del seguiment que de les accions subvencionades efectue la Direcció General d'Universitat, Investigació i Ciència, la falta d'adequació de la despesa efectivament realitzada a allò proposat i adjudicat.  
d) La falta de difusió dels resultats de les investigacions objecte de subvenció.  
e) La falta de menció que l'activitat és finançada per la Generalitat.  
  
f) La falta de presentació en el termini establit de les memòries i el seguiment científic.  
  
Base 12. Justificació de les ajudes  
1. Els beneficiaris d'aquestes ajudes, de conformitat amb allò que disposa l'article 14.b de la Llei de Subvencions, hauran d'acreditar la realització de l'activitat d'investigació i el compliment de la finalitat que determine la concessió i el gaudi de la subvenció.  
2. Sense perjuí del que disposen els successius annexos i les instruccions que puga dictar la directora general d'Universitat, Investigació i Ciència, les entitats beneficiàries estaran obligades a presentar, en el termini que establisca la resolució de concessió de l'ajuda, la següent documentació com a justificació del pagament de les ajudes rebudes:  
  
a) Les universitats públiques valencianes i les entitats de l'article 2.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, justificaran les ajudes mitjançant l'aportació dels documents següents:  
- Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament.  
- Un detall d'altres ingressos o subvencions que hagen finançat l'activitat subvencionada, amb indicació de l'import i la procedència.  
- Certificat que l'ajuda concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les seues dependències, a disposició de la Direcció General d'Universitat, Investigació i Ciència, de la Intervenció General de la Generalitat i de la Sindicatura de Comptes.  
  
b) Les restants entitats presentaran un compte justificatiu que contindrà la documentació següent:  
- Una relació classificada de les despeses i inversions de l'activitat, amb identificació del creditor i del document, l'import i la data d'emissió, que es justificaran amb factures i la resta de documents de valor probatori equivalent en el tràfic jurídic mercantil o amb eficàcia administrativa, en una fotocòpia compulsada.  
- Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
- Per a la justificació de les despeses de personal realitzades es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.  
c) Totes les entitats hauran d'aportar una declaració responsable acreditativa del compliment de les obligacions que estableix la Llei 38/2003, de 17 de novembre, General de Subvencions. Si hi concorre el supòsit previst en l'apartat 3 de l'article 31 de la Llei 38/2003, de 17 de novembre, General de Subvencions, s'hauran de presentar les ofertes sol·licitades. Quan l'elecció no recaiga en l'oferta econòmica més avantatjosa, se n'haurà de justificar l'elecció.  
d) Aquelles entitats que estiguen exemptes d'IVA hauran de trametre un certificat acreditatiu d'aquest aspecte.  
3. El termini per a la presentació de les justificacions serà el que s'establisca en la resolució de concessió de l'ajuda o la beca.  
4. De conformitat amb el que estableix l'article 73 del Reglament de Subvencions, aprovat pel RD 887/2006, de 21 de juliol, els justificants originals presentats es marcaran amb una estampilla en què s'indique la subvenció per a la justificació de la qual s'han presentat i si l'import del justificant s'imputa totalment o parcialment a la subvenció.  
  
  
Base 13. Cessió de dades  
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que estableix la legislació sobre propietat intel·lectual i sobre protecció de dades de caràcter personal.  
  
Base 14. Principis que han de respectar els grups d'investigació  
1. Els projectes hauran de respectar els principis fonamentals que estableixen la Declaració d'Hèlsinki (Assemblea Mèdica Mundial), el Conveni del Consell d'Europa relatiu als drets humans i la biomedicina, la Declaració Universal de la UNESCO sobre el genoma humà i els drets humans, així com els requisits que estableix la legislació espanyola en l'àmbit de la investigació biomèdica, la protecció de dades i la bioètica.  
2. Els projectes que impliquen la investigació en humans o la utilització de mostres d'origen humà hauran d'atindre's al que disposa la Llei 14/2007, de 3 de juliol, d'Investigació Biomèdica.  
3. Els projectes que comporten assajos clínics hauran de complir el que preveu el Reial Decret 223/2004, de 6 de febrer, pel qual es regulen els assajos clínics amb medicaments.  
4. Els projectes que impliquen experimentació animal hauran d'atindre's al que disposa la normativa vigent, i en particular, el Reial Decret 1201/2005, de 10 d'octubre, sobre protecció dels animals utilitzats per a experimentació i altres fins científics.  
5. Els projectes que impliquen la utilització d'organismes modificats genèticament hauran d'atindre's al que disposen la Llei 9/2003, de 25 d'abril, sobre la utilització confinada, alliberament voluntari i comercialització de centres modificats genèticament, i el Reial Decret 178/2004, de 31 de gener, pel qual s'aprova el reglament general que la desplega.  
6. Els projectes que impliquen la utilització d'agents biològics hauran d'ajustar-se al que estableixen la Llei 31/1995, de 8 de novembre, de Prevenció de Riscos Laborals, i els reials decrets que la despleguen, quant als riscos relacionats amb l'exposició a agents biològics.  
  
  
  
ANNEX II  
Ajudes per a la contractació de personal investigador   
en formació de caràcter predoctoral  
  
Base 1. Objecte  
L'objecte de la present convocatòria és la concessió d'ajudes dirigides a la contractació, pels centres d'investigació, de personal investigador en formació de caràcter predoctoral.  
  
Base 2. Beneficiaris de les ajudes  
1. Les entitats beneficiàries d'aquestes ajudes són els centres d'investigació de la Comunitat Valenciana.  
2. Els centres d'investigació formalitzaran amb les persones seleccionades per a aquesta ajuda un contracte predoctoral dels regulats en la legislació vigent, vinculat a un projecte d'investigació.  
  
Base 3. Requisits dels sol·licitants  
Podran ser sol·licitants totes aquelles persones que, al finalitzar el termini de presentació de sol·licituds, reunisquen la totalitat dels requisits següents:  
a) Tindre la nacionalitat espanyola, ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya, si és el cas.  
b) Estar en possessió d'un títol expedit a Espanya després de l'1 de gener de 2012 de grau, llicenciatura, arquitectura, arquitectura tècnica, enginyeria, enginyeria tècnica o diplomatura. La data de finalització d'estudis de la titulació requerida podrà ser posterior a l'1 de gener de 2008 per a aquelles persones que s'hagen dedicat a l'atenció i cura de fills menors de sis anys entre l'1 de gener de 2008 i el 31 de desembre de 2011.  
c) Formalitzar la matrícula en un programa oficial de doctorat en una universitat de la Comunitat Valenciana. Aquest punt l'haurà d'acreditar la unitat responsable en matèria d'investigació de l'entitat, en els deu dies següents a la publicació de la resolució de concessió.  
  
d) Posseir una nota mitjana de l'expedient acadèmic de la titulació de grau, llicenciatura, arquitectura, arquitectura tècnica, enginyeria, enginyeria tècnica o diplomatura igual o superior a 7,5 punts. La nota mitjana de l'expedient acadèmic s'obtindrà d'acord amb el que preveu el Reial Decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i de validesa en tot el territori nacional. En el cas que en el certificat oficial no conste la nota mitjana de l'expedient acadèmic, s'haurà de presentar un certificat de finalització d'estudis i nota mitjana de l'expedient acadèmic en base 10, expedit per la universitat. No es tindran en compte aquells certificats on no apareguen els crèdits totals i la nota mitjana en base 10.  
e) No estar en possessió del títol de doctor o doctora.  
  
Base 4. Característiques de l'ajuda  
1. La duració de les ajudes serà de tres anys. La data d'inici dels contractes estarà determinada en la resolució de concessió. A més de pel transcurs del termini establit, l'ajuda finalitza en el moment en què es procedisca a la lectura i defensa de la tesi doctoral. De la duració màxima del contracte se'n descomptaran els períodes en què s'haja gaudit d'altres beques o ajudes amb la mateixa finalitat.  
2. L'ajuda anual per a cada un dels contractes predoctorals serà de 22.192,80 euros, i es destinarà necessàriament a finançar el salari i la quota empresarial de la Seguretat Social de les investigadores o investigadors contractats durant cada una de les anualitats, considerades independentment. La retribució salarial mínima que hauran de rebre les investigadores o investigadors en formació durant aquest període, que s'haurà d'indicar en cada contracte, serà de 16.800 euros bruts anuals.  
3. Els centres podran incrementar amb càrrec als seus propis pressupostos la quantia de l'ajuda que s'estableix en la present convocatòria  
  
4. El personal investigador contractat podrà col·laborar en tasques docents d'acord amb les normes de l'entitat contractant.  
5. Les renúncies que es produïsquen entre les persones beneficiàries fins a la data prevista per a la incorporació en la resolució de concessió, podran ser cobertes amb l'adjudicació de noves ajudes a les persones sol·licitants següents per l'ordre de reserva establit, per àrea de coneixement i puntuació, en la dita resolució. Si, després de la data d'inici de la vigència dels contractes, aquests s'extingiren, es podrà procedir a la substitució de la persona contractada per candidatures de la llista reserva, per ordre en la mateixa àrea de coneixement, sempre que l'extinció del contracte es produïsca abans del termini que, a aquest efecte, establisca la resolució de concessió de les ajudes. En aquests casos, el període de gaudi de l'ajuda serà el temps restant fins que es completen els tres anys de la duració prevista inicialment.  
  
Base 5. Sol·licituds  
1. Termini i lloc de presentació  
Les sol·licituds les presentaran les persones candidates que complisquen els requisits que estableix la base 3, en el termini i al lloc indicats en l'annex I d'aquesta ordre. Cada tutor o director de tesi podrà proposar un sol candidat o candidata com a màxim.  
2. L'imprés de sol·licitud anirà acompanyat dels documents següents:  
a) Còpia confrontada del títol espanyol de grau, llicenciatura, arquitectura, arquitectura tècnica, enginyeria, enginyeria tècnica o diplomatura.  
b) Currículum de la persona proposada.  
c) Certificat o còpia confrontada de l'expedient acadèmic de la titulació de grau, llicenciatura, arquitectura, arquitectura tècnica, enginyeria, enginyeria tècnica o diplomatura, emés per la secretaria del centre, en què consten els crèdits necessaris per a l'obtenció del títol i la nota mitjana en base 10.  
d) Si és el cas, certificat o còpia confrontada de l'expedient acadèmic de la titulació de màster, en què consten els crèdits necessaris per a l'obtenció del títol i la nota mitjana obtinguda en base 10, o dels crèdits cursats, i nota mitjana en base 10, que possibiliten l'accés al programa de doctorat.  
e) Memòria descriptiva del projecte d'investigació que es pretén realitzar, segons l'esquema següent:  
- Antecedents i estat actual del tema. Bibliografia més rellevant.  
- Objectius concrets de la investigació.  
- Metodologia.  
- Pla de treball.  
- Vinculació de l'activitat proposada a les línies d'investigació del grup d'acollida.  
f) En el cas de persones que s'acullen al supòsit establit en la base 3.c), hauran d'aportar una fotocòpia del llibre de família i un certificat de la vida laboral emés per la Seguretat Social.  
3. Aquelles persones que hagen formalitzat la sol·licitud amb firma electrònica, hauran de presentar també la documentació que figura en els subapartats 2.c i 2.d d'aquesta base.  
4. El centre beneficiari comprovarà que la documentació presentada s'ajusta als requisits establits en aquesta convocatòria i que no és contrària a la normativa del centre, així com el seu compromís d'acceptar les normes regulades en aquesta convocatòria. Les sol·licituds hauran de comptar amb la conformitat del representant legal o de la persona en qui delegue de l'entitat en què es vulga realitzar el treball d'investigació i del director o directora de la tesi. Per a omplir aquest requisit, en les sol·licituds telemàtiques amb certificat de firma digital, els centres d'investigació aportaran una relació de les persones sol·licitants firmada per qui exercisca la representació legal de l'entitat en matèria d'investigació i els directors o directores de tesi.  
  
Base 6. Selecció de candidatures i avaluació  
1. La Comissió d'Avaluació procedirà a la selecció de les persones candidates en dues fases: A i B:  
A. Per cada àrea de coneixement ANEP, la Comissió establirà una nota mitjana de l'expedient acadèmic mínima necessària per a accedir a la fase següent. Aquesta nota serà la mitjana ponderada de la titulació de grau, llicenciatura, arquitectura, arquitectura tècnica, enginyeria, enginyeria tècnica o diplomatura i, si és el cas, del títol oficial de màster o dels crèdits cursats que possibiliten l'accés al programa de doctorat.  
B. Les sol·licituds que hagen superat la fase A seran avaluades d'acord amb el barem següent:  
a) Nota mitjana de l'expedient acadèmic de la persona preseleccionada (70 %).  
b) Avaluació de la memòria descriptiva del projecte d'investigació (20 %).  
c) Avaluació del currículum de la persona sol·licitant (10 %).  
2. La Comissió d'Avaluació, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i es proposen les sol·licituds seleccionades i, si és el cas, una relació de sol·licituds de reserva per cada àrea de coneixement, per a substituir la persona sol·licitant proposada per a concessió en els supòsits de renúncia, ordenades per puntuació.  
  
3. En els casos de sol·licituds que obtinguen la mateixa puntuació i siga necessari resoldre l'empat, es dirimirà a favor de la sol·licitud que tinga major puntuació en la nota mitjana ponderada de l'expedient acadèmic; si persisteix l'empat, es dirimirà per decisió motivada expressament per la Comissió d'Avaluació.  
  
Base 7. Resolució  
La Direcció General d'Universitat, Investigació i Ciència dictarà la resolució de concessió amb indicació dels centres d'investigació beneficiaris de les ajudes, les candidatures seleccionades i les de reserva, així com les condicions de concessió.  
  
  
Base 8. Obligacions  
Són obligacions del centre d'investigació:  
a) Formalitzar un contracte laboral de duració igual al període de vigència de l'ajuda i a temps complet, d'acord amb l'article 21 de la Llei 14/2011, d'1 de juny, de la Ciència, la Tecnologia i la Innovació, o amb la legislació aplicable a cada institució i trametre'n una còpia a la Direcció General d'Universitat, Investigació i Ciència.  
  
b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.  
c) Recolzar la formació del personal contractat i facilitar qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos, i altres activitats relacionades amb la investigació.  
d) Vigilar que el personal investigador contractat desenvolupe amb aprofitament l'activitat investigadora i s'ajuste a les normes de treball i a les disposicions reglamentàries del centre on es duga a terme.  
  
e) Vetlar perquè el personal investigador contractat romanga al centre d'aplicació del contracte, amb el mateix director de tesi o projecte. Qualsevol alteració o incidència que afecte les condicions sota les quals es va concedir l'ajuda haurà de ser autoritzada per la Direcció General d'Universitat, Investigació i Ciència, i necessitarà la conformitat dels centres i investigadors implicats.  
f) En el cas que es produïsca l'extinció del contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat, sense perjuí que se n'acorde la substitució en els termes que assenyala la base 4.5.  
g) El tutor o director de tesi serà la persona responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
h) Comunicar a la Direcció General d'Universitat, Investigació i Ciència la lectura i defensa de la tesi doctoral en el termini d'un mes comptador des que es produïsca, i haurà de presentar en el dit termini una còpia del resguard de la sol·licitud del títol de doctor.  
  
Base 9. Pagament de les ajudes  
El pagament de l'ajuda corresponent a la primera anualitat del finançament dels contractes es tramitarà després de la presentació dels contractes predoctorals; els pagaments de les anualitats següents del finançament dels contracte estaran condicionats al fet que s'haja presentat prèviament la justificació econòmica de l'anualitat anterior, així com els informes de seguiment científic a què es refereix la base 12.  
  
Base 10. Incompatibilitat  
Aquesta ajuda és incompatible amb qualsevol altra ajuda, beca o contracte d'anàloga naturalesa, excepte les ajudes per estades predoctorals en el context del projecte d'investigació objecte de la tesi doctoral, d'acord amb el que a aquest efecte establisquen les normes del centre d'investigació. També serà incompatible amb qualsevol altra percepció econòmica quan la normativa que la regula així ho establisca.  
  
Base 11. Justificació de les ajudes  
Els centres beneficiaris de les ajudes hauran d'efectuar la justificació d'acord amb el que estableix la base 12 de l'annex I d'aquesta ordre.  
  
  
Base 12. Seguiment de les ajudes als contractes  
1. La Direcció General d'Universitat, Investigació i Ciència farà anualment un seguiment científic sobre el treball desenvolupat pel personal investigador contractat. Per a això podrà demanar l'assessorament de les persones expertes en les matèries específiques que es consideren necessàries.  
2. En el mes de novembre de cada anualitat, les investigadores i investigadors contractats hauran de trametre, a través dels centres perceptors de l'ajuda, un resum explicatiu del treball realitzat, com també de qualsevol altra activitat exercida, una memòria detallada de les tasques que calga realitzar durant el següent any de contracte i un informe del director o directora de tesi sobre els resultats.  
3. Si, com a resultat del seguiment assenyalat, hi ha una valoració negativa del rendiment del personal investigador contractat, després del corresponent expedient amb audiència a la persona interessada, que determinara l'incompliment de les condicions imposades amb motiu de la concessió, de conformitat amb el que estableix l'article 17.3.n de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents i es deixarà sense efecte. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, en procedirà el reintegrament.  
  
4. Finalitzat el contracte, inclosa la renúncia, el personal investigador contractat per mitjà de la institució contractant haurà de trametre a la Direcció General d'Universitat, Investigació i Ciència, en el termini de tres mesos, un resum explicatiu del treball realitzat i un informe del director o directora de tesi sobre els resultats obtinguts i el grau de formació adquirit.  
  
  
  
ANNEX III  
Beques per a estades de contractats predoctorals   
en centres d'investigació fora de la Comunitat Valenciana  
  
Base 1. Objecte  
L'objecte d'aquesta convocatòria és la concessió de beques per a estades del personal investigador en formació predoctoral, en centres d'investigació de fora de la Comunitat Valenciana i que tinguen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.  
  
Base 2. Beneficiaris  
1. Podrà beneficiar-se d'aquestes beques el personal investigador en formació el contracte del qual tinga com a objecte la realització d'una tesi doctoral i estiga finançada amb càrrec a una ajuda de les establides en la present ordre. Hauran de mantindre aquestes mateixes condicions durant el període de realització de l'estada.  
2. Aquestes beques són compatibles amb el contracte per a la realització de la tesi doctoral finançat per la Generalitat i incompatibles amb qualsevol altra obtinguda per a la mateixa finalitat objecte d'aquesta convocatòria.  
  
Base 3. Característiques de l'ajuda  
1. El període de realització de l'estada subvencionada haurà de ser entre l'1 de gener i el 31 de desembre de 2016.  
2. L'estada haurà de fer-se en un únic centre d'investigació, radicat fora de la Comunitat Valenciana, preferiblement a l'estranger, i tindrà una duració ininterrompuda mínima de tres mesos i màxima de nou mesos, excepte en els casos següents:  
a) Les estades en centres d'investigació radicats a Espanya seran, com a màxim, de tres mesos.  
b) Quan l'objecte de l'estada siga exclusivament la consulta bibliogràfica o documental, la duració no podrà excedir un mes.  
3. No es podrà modificar el centre de destinació sol·licitat una vegada concedida la beca, excepte per causes de força major degudament justificades.  
4. Les beques tindran la dotació següent;  
a) Mensual, per a despeses d'allotjament i manutenció de:  
- 600 euros, quan l'estada es realitze en un centre radicat a Espanya.  
- 800 euros, quan l'estada s'efectue en un centre radicat a la resta d'Europa.  
- 1.200 euros, per a la resta de països.  
b) Única, per a despeses del viatge d'anada i tornada al centre de destinació de:  
- 300 euros, quan la destinació es trobe a Europa.  
- 800 euros, qualsevol altra destinació diferent de l'anterior.  
5. La realització de l'estada per un període de temps inferior al previst en la resolució de concessió de la beca haurà d'estar justificada i suposarà l'obligació de reintegrar una part de la quantia percebuda, proporcional al període no gaudit de l'estada.  
  
Base 4. Sol·licituds  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Memòria del treball d'investigació que ha de desenvolupar la persona sol·licitant, en què es justifique l'oportunitat de l'estada, el pla de treball, la duració i el lloc on es realitzarà.  
b) Currículum de la persona sol·licitant.  
3. No podran sol·licitar aquesta ajuda les persones que n'hagen sigut beneficiàries en convocatòries anteriors, per un període superior a tres mesos.  
  
Base 5. Criteris d'avaluació  
1. Els criteris establits per a l'avaluació de l'estada són els següents:  
  
a) Currículum, (40 %).  
b) Interés cientificotècnic i repercussions de l'estada proposada al mateix treball d'investigació, així com la qualitat contrastada del centre receptor, (60 %).  
2. La Comissió d'Avaluació, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i es proposen les sol·licituds seleccionades.  
  
  
Base 6. Resolució  
La Direcció General d'Universitat, Investigació i Ciència dictarà la resolució de concessió en el termini establit en la base 7 de l'annex I, en què es relacionaran les persones beneficiàries de les ajudes, així com les condicions de concessió.  
  
Base 7. Pagament  
El pagament s'efectuarà al beneficiari després de l'aportació del certificat del centre receptor d'acceptació de l'estada de la persona beneficiària durant les dates sol·licitades.  
  
Base 8. Renúncia  
Les renúncies que es produïsquen entre les persones beneficiàries durant els vint dies següents a la publicació de la resolució de concessió podran ser cobertes amb l'adjudicació de noves beques a les persones sol·licitants següents per l'ordre de reserva establit en la resolució de la Direcció General d'Universitat, Investigació i Ciència.  
  
Base 9. Obligacions de les persones beneficiàries  
Les persones beneficiàries estaran obligades davant de la Direcció General d'Universitat, Investigació i Ciència a:  
a) Aportar, en el termini de 20 dies comptats des de la notificació de la concessió de la beca, el certificat del centre receptor d'acceptació de l'estada de la persona beneficiària durant les dates sol·licitades. La falta de presentació d'aquest document en el dit termini suposarà la renúncia a l'ajuda. Durant aquest termini presentaran també el document original de domiciliació bancària.  
b) Acreditar la incorporació a la universitat o al centre d'investigació de destinació dins dels vint dies següents a la data en què es produïsca, indicant l'adreça postal als efectes de notificacions, i, si és el cas, l'adreça electrònica. En cas de no comunicar la incorporació en el termini esmentat, s'entendrà que renuncien a l'ajuda concedida.  
c) Ajustar la seua actuació a les normes del centre d'investigació a què s'incorporen i exercir l'activitat en règim de dedicació exclusiva.  
  
d) Notificar expressament qualsevol canvi en les condicions de l'estada subvencionada i, abans realitzar-la, per mitjà d'un escrit de sol·licitud d'autorització. L'incompliment de la dita notificació podrà donar lloc a la modificació de la resolució de concessió.  
  
e) Disposar d'una assegurança d'accidents, d'assistència mèdica i de responsabilitat civil l'àmbit de cobertura de la qual incloga el país de destinació, que haurà de ser subscrita per l'entitat a què estiguen adscrites. No estaran obligades a subscriure una assegurança d'assistència mèdica en el cas d'estades en països membres de la Unió Europea i de l'Espai Econòmic Europeu, o en països amb conveni bilateral en matèria de Seguretat Social que contemple l'assistència sanitària per a persones treballadores desplaçades.  
f) Trametre, en el termini de 20 dies comptats des de la finalització de l'estada, la documentació següent:  
- Informe del treball realitzat, que continga els resultats obtinguts i faça constar la conformitat de la persona directora del treball o, si és el cas, la de la persona directora de la institució o del centre on s'ha dut a terme l'estada.  
- Certificat de l'estada emés per la persona representant legal del centre de destinació en què consten les dates d'inici i finalització de l'estada, i que haurà de comptar amb el vistiplau de la persona responsable de l'equip o del grup científic receptor.  
  
  
  
ANNEX IV  
Ajudes del Programa Santiago Grisolía  
  
Base 1. Objecte  
L'objecte de la present convocatòria és la concessió d'ajudes dirigides a la contractació, pels centres d'investigació, de personal investigador en formació de caràcter predoctoral que haja obtingut una titulació universitària d'una institució no espanyola.  
  
Base 2. Beneficiaris  
1. Les entitats beneficiàries d'aquestes ajudes són els centres d'investigació de la Comunitat Valenciana.  
2. Els centres d'investigació formalitzaran, amb les persones seleccionades per a aquesta ajuda, un contracte predoctoral dels establits en la legislació vigent, vinculat a un projecte d'investigació prèviament seleccionat.  
  
Base 3. Característiques de l'ajuda  
1. La duració de les ajudes serà de tres anys. La data d'inici dels contractes estarà determinada en la resolució de concessió. A més de pel transcurs del termini establit, l'ajuda finalitza en el moment que es procedisca a la lectura i defensa de la tesi doctoral. De la duració màxima del contracte se'n descomptaran els períodes en què s'haja gaudit d'altres beques o ajudes amb la mateixa finalitat.  
2. La Direcció General d'Universitat, Investigació i Ciència podrà autoritzar l'ajornament de la incorporació de la persona beneficiària a l'entitat receptora, si així es sol·licita, per raons justificades, amb la conformitat del personal investigador responsable i de qui tinga la representació legal de l'entitat, per un període no superior a dos mesos comptats des de la data indicada en la resolució de concessió. Si no s'hi incorpora una vegada conclòs el termini concedit, s'entendrà que renúncia a l'ajuda. El període ajornat no podrà ser recuperat.  
3. L'ajuda anual per a cada un dels contractes predoctorals serà de 22.192,80 euros, i es destinarà necessàriament a cofinançar el salari i la quota empresarial de la Seguretat Social de les investigadores i investigadors contractats durant cada una de les anualitats, considerades independentment. La retribució salarial mínima que hauran de rebre les investigadores i investigadors en formació durant aquest període, que s'haurà d'indicar en cada contracte, serà de 16.800 euros bruts anuals  
4. Els centres podran incrementar, amb càrrec als seus propis pressupostos, la quantia de l'ajuda que s'estableix en la present convocatòria.  
5. A més, l'ajuda inclou una dotació addicional de 1.600 euros que haurà de destinar-se a les despeses de viatge i d'establiment a la Comunitat Valenciana de la persona beneficiària, durant el primer any d'estada.  
  
Base 4. Selecció de projectes d'investigació  
1. Els projectes a què es vincularà la contractació del personal seleccionat per a aquestes ajudes els proposaran els centres d'investigació de la Comunitat Valenciana i seran seleccionats per resolució de la directora general d'Universitat, Investigació i Ciència.  
  
2. Podrà proposar projectes a què vincular la contractació del personal objecte d'aquestes ajudes, el personal investigador doctor que tinga vinculació estatutària o contractual, en el moment de la sol·licitud, i que haurà de mantindre almenys durant el període d'execució de l'ajuda. Els dits investigadors hauran de ser investigadors principals d'un projecte d'investigació vigent, finançat per plans nacionals d'I+D o per programes marc de la Unió Europea. A més, el personal investigador haurà de tindre reconegut un mínim de dos trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de dos projectes d'I+D del pla nacional o de programes marc de la Unió Europea, amb una duració superior a un any.  
  
Aquest punt l'haurà d'acreditar la unitat responsable en matèria d'investigació de l'entitat.  
3. No podran proposar projectes a què vincular la contractació del personal objecte d'aquestes ajudes el personal investigador doctor els projectes del qual hagen sigut seleccionats en alguna de les dues convocatòries precedents del Programa Santiago Grisolía.  
4. El personal investigador doctor presentarà les seues propostes de projectes en el termini i al lloc indicat en l'annex I d'aquesta ordre.  
5. A la sol·licitud s'acompanyarà:  
a) Un resum del projecte que indique les activitats que realitzarà en l'estada la persona que siga seleccionada.  
b) Un document amb els resultats científics en matèria d'investigació, de la persona proponent del projecte en els últims sis anys.  
c) Un certificat de la unitat responsable en matèria d'investigació de l'entitat que acredite el compliment dels requisits de la base 4.2 d'aquest annex.  
6. Els criteris d'avaluació dels projectes seran els següents:  
a) Mèrits de la persona investigadora responsable del projecte, (60 %).  
b) Qualitat del projecte, (40 %).  
7. La Comissió d'Avaluació proposarà, basant-se en la puntuació obtinguda, l'aprovació dels projectes d'investigació a què es vincularà la contractació del personal que s'ha seleccionat.  
  
Base 5. Selecció de les persones candidates  
1. Els centres d'investigació els projectes dels quals hagen sigut aprovats d'acord amb el que estableix la base anterior, seleccionaran les persones per a contractar-les com a personal investigador en formació predoctoral, les quals hauran de reunir els requisits següents:  
a) Posseir una titulació universitària d'una institució no espanyola en l'àmbit científic que corresponga al projecte d'investigació a què vulga adscriure's i haver finalitzant els estudis després de l'1 de gener de 2013.  
b) Posseir un coneixement, en l'àmbit de la conversació, de l'espanyol o de l'anglés adequat per al desenvolupament de les tasques pròpies de la formació proposada.  
c) No estar en possessió del títol de doctor.  
d) No haver gaudit d'una Beca Santiago Grisolía.   
2. El procediment de selecció es farà per mitjà d'una convocatòria pública de concurrència competitiva.  
3. L'avaluació de sol·licituds la realitzaran les entitats de destinació on es porte a terme el projecte, d'acord amb el barem següent:  
a) Expedient acadèmic, (30 %).  
b) Mèrits curriculars relacionats amb el projecte sol·licitat, (20 %).  
c) Adequació de la memòria als requeriments específics del projecte sol·licitat, (30 %).  
d) Cartes de referència, (20 %).  
  
Base 6. Presentació de candidatures  
1. Els centres d'investigació presentaran davant de la Direcció General d'Universitat, Investigació i Ciència, en el termini de dos mesos comptats a partir de l'endemà de la publicació de la resolució de la directora general d'Universitat, Investigació i Ciència per la qual s'aproven els projectes d'investigació, la proposta per a la contractació de les persones seleccionades, i adjuntaran la documentació següent:  
a) Informe motivat en què es concrete el resultat de l'avaluació efectuada i es propose la persona seleccionada i, si és el cas, una relació de candidatures de reserva per a substituir la persona proposada per a concessió en els supòsits de renúncia, ordenades per puntuació.  
b) Certificat, emés pel responsable en matèria d'investigació de l'entitat, en què es faça constar que totes les candidatures proposades compleixen els requisits que estableix la convocatòria.  
2. L'entitat beneficiària demanarà i custodiarà la següent documentació de les persones candidates:  
a) Fotocòpia del document nacional d'identitat, o del document equivalent en el cas de nacionals d'estats membres de la Unió Europea.  
  
b) Fotocòpia del NIE, o passaport en vigor en el cas de ciutadans estrangers no residents en territori espanyol.  
c) Fotocòpia del certificat acadèmic oficial en què figuraran la titulació que es posseïsca i les qualificacions obtingudes i les dates d'obtenció, amb una traducció a l'espanyol.  
d) Fotocòpia del títol o del depòsit per a expedir-lo.  
e) Currículum actualitzat de la persona sol·licitant.  
f) Memòria sobre la seua participació en el projecte d'investigació.  
g) Dos cartes de referència.  
h) Documentació acreditativa del coneixement de l'espanyol o de l'anglés.  
  
Base 7. Resolució  
La Direcció General d'Universitat, Investigació i Ciència dictarà la resolució de concessió en què s'indicaran els centres d'I+D beneficiaris de les ajudes, les candidatures seleccionades i les de reserva, així com les condicions de concessió.  
  
Base 8. Pagament de les ajudes  
1. El pagament de l'ajuda als centres d'investigació beneficiaris corresponent a la primera anualitat del finançament dels contractes, com també l'import de la dotació addicional, es tramitaran després de la presentació dels contractes laborals subscrits.  
2. Els pagaments de les següents anualitats del finançament dels contractes estaran condicionats al fet que s'haja presentat prèviament la justificació econòmica de l'anualitat anterior i de la documentació de seguiment científic que preveu la base 12.  
  
Base 9. Obligacions  
Són obligacions del centre d'investigació:  
a) Formalitzar un contracte laboral a temps complet de conformitat amb la normativa aplicable a cada institució i trametre'n una còpia a la Direcció General d'Universitat, Investigació i Ciència.  
b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.  
c) Recolzar la formació del personal contractat i facilitar-li qualsevol activitat que siga necessària per a la seua millor formació o orientació professional i d'ocupació, assistència i participació en congressos, i altres activitats relacionades amb la seua investigació.  
d) Vigilar que el personal investigador contractat desenvolupe amb aprofitament l'activitat investigadora i s'ajuste a les normes de treball i a les disposicions reglamentàries del centre on es duga a terme.  
  
e) Vetlar perquè el personal investigador contractat romanga al centre d'aplicació del contracte, amb el mateix director del projecte. Qualsevol alteració o incidència que afecte les condicions sota les quals es va concedir l'ajuda haurà de ser autoritzada per la Direcció General d'Universitat, Investigació i Ciència, i necessitarà la conformitat dels centres i investigadors implicats.  
f) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat.  
g) L'investigador doctor director del projecte seleccionat serà la persona responsable de supervisar el treball del personal investigador contractat, així com d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte.  
h) Comunicar a la Direcció General d'Universitat, Investigació i Ciència la lectura i defensa de la tesi doctoral en el termini d'un mes comptador des que es produïsca, i haurà de presentar en el dit termini una còpia del resguard de la sol·licitud del títol de doctor.  
  
Base 10. Règim d'incompatibilitats  
El gaudi d'aquesta ajuda és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa. Les persones beneficiàries i les entitats receptores hauran de comunicar a la Direcció General d'Universitat, Investigació i Ciència qualsevol causa d'incompatibilitat.  
  
Base 11. Renúncies  
1. Les renúncies hauran de ser comunicades a la Direcció General d'Universitat, Investigació i Ciència en el termini de tres dies comptats a partir del moment en què es produïsquen, i produiran efecte des de la data de la baixa efectiva.  
2. Les renúncies o les baixes que es produïsquen fins a la data prevista d'incorporació en la resolució de concessió podran ser cobertes amb l'adjudicació de l'ajuda a les persones sol·licitants següents, per l'ordre de reserva establit per a cada projecte per una resolució de la directora general d'Universitat, Investigació i Ciència.  
  
Base 12. Seguiment científic  
1. La Direcció General d'Universitat, Investigació i Ciència farà anualment el seguiment científic del treball desenvolupat pel personal investigador beneficiari de l'ajuda, per a la qual cosa haurà de presentar, de l'1 al 30 de novembre de cada anualitat, la documentació següent:  
  
- Un informe sobre el treball d'investigació realitzat i els resultats obtinguts que incloga el pla de treball per a l'anualitat següent.  
  
- Un informe del personal investigador responsable del projecte que avalue el treball realitzat i la necessitat de la seua continuïtat.  
2. Si, com a resultat del seguiment assenyalat, hi ha una valoració negativa del rendiment del personal investigador contractat, després del corresponent expedient amb audiència a la persona interessada, que determine l'incompliment de les condicions imposades amb motiu de la concessió, de conformitat amb el que estableix l'article 17.3.n de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, i es deixarà sense efecte. Si s'ha abonat prèviament la quantia corresponent a un any de contracte, posterior a la qualificació del seguiment com a negatiu, en procedirà el reintegrament.  
3. Finalitzat el contracte, inclosa la renúncia, el personal investigador contractat per mitjà de la institució contractant haurà de trametre a la Direcció General d'Universitat, Investigació i Ciència, en el termini de tres mesos, un resum explicatiu del treball realitzat i un informe del director o directora de tesi sobre els resultats obtinguts i el grau de formació adquirit.  
  
Base 13. Justificació de les ajudes  
Els centres beneficiaris de les ajudes hauran d'efectuar la justificació d'acord amb el que estableix la base 12 de l'annex I d'aquesta ordre.  
  
  
  
ANNEX V  
Ajudes per a la contractació de personal investigador   
en formació en fase postdoctoral  
  
Base 1. Objecte  
L'objecte d'aquesta convocatòria és la concessió d'ajudes per a completar la formació de personal investigador doctor que vulga desenvolupar un projecte d'investigació en col·laboració amb una universitat o un centre d'investigació de prestigi internacional fora de la Comunitat Valenciana.  
  
Base 2. Beneficiaris  
1. Podran ser beneficiaris d'aquestes ajudes els centres d'investigació de la Comunitat Valenciana.  
2. Els sol·licitants hauran de ser proposats per un investigador o investigadora principal que haurà de reunir els requisits següents:  
a) Tindre vinculació estatutària o contractual amb el centre d'investigació en el moment de la sol·licitud, i mantindre-la almenys durant el període d'execució de l'ajuda.  
b) Ser investigador principal d'un projecte del programa Prometeu de la Generalitat, tindre reconegut un mínim de dos trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de dos projectes d'I+D del Pla Nacional o de programes marc de la Unió Europea, amb una duració superior a un any. Aquests punts haurà d'acreditar-los la persona responsable en matèria d'investigació del centre d'investigació.  
  
c) El projecte d'investigació serà presentat en col·laboració amb un centre d'investigació de fora del Sistema Valencià de Ciència i Tecnologia per mitjà de la conformitat d'un investigador o investigadora del dit centre.  
d) Només es podrà proposar un sol·licitant.  
  
Base 3. Requisits dels sol·licitants  
Podran ser sol·licitants totes aquelles persones que, a la finalització del termini de presentació de sol·licituds, reunisquen la totalitat dels requisits següents:  
a) Haver obtingut el títol de doctor després de l'1 de gener de 2013 en una universitat de la Comunitat Valenciana, o haver realitzat el depòsit de la tesi per a defensar-la. En aquest supòsit, el sol·licitant haurà d'acreditar, en el termini de dos mesos comptats des de la data de finalització de presentació de sol·licituds, el seu títol de doctor o un document que certifique el pagament de taxes per a l'expedició del títol. Per a aquelles persones que s'hagen dedicat a l'atenció i cura de fills menors de sis anys en els quatre anteriors a l'obtenció del títol de doctor, podrà ser posterior al 31 de desembre de 2009.  
b) Haver sigut persona beneficiària de les ajudes i beques de caràcter predoctoral l'objecte de les quals fóra la realització d'una tesi doctoral i estiguera finançada per la Generalitat a l'empara d'una ordre de la conselleria competent en matèria d'educació.  
c) O, si és el cas, haver sigut persona beneficiària de les ajudes i beques per a la formació de personal investigador de caràcter predoctoral de les mateixes característiques que la convocatòria de l'annex II d'aquesta ordre, convocades per administracions i institucions públiques i finançades amb fons públics.  
  
Base 4. Sol·licituds  
1. Termini i lloc de presentació  
El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Còpia confrontada del títol de doctor o del document en què es certifique el pagament de les taxes per a expedir-lo, o, si és el cas, certificat de la universitat d'haver-hi depositat la tesi per a defensar-la.  
  
b) Currículum de la persona sol·licitant.  
c) Conformitat del centre d'investigació on es farà l'estada.  
  
d) Document que acredite tot el període gaudit de beca o ajuda en el cas d'aquelles persones que s'acullen al requisit de la base 3.c).  
  
e) Currículum del personal investigador doctor que proposa en la sol·licitud la persona candidata.  
f) Memòria del projecte d'investigació a què es vincularà la contractació de la investigadora o investigador doctor, que ha d'incloure una explicació de les activitats que desenvoluparà i l'impacte que tindrà per al projecte.  
g) Certificat del responsable en matèria d'investigació del centre en què s'acredite el compliment dels requisits que estableix la base 2.2.b) d'aquest annex per part de la persona que proposa.  
h) Currículum del personal investigador del centre de destinació que avala el projecte.  
  
Base 5. Característiques de les ajudes  
1. Els centres d'investigació formalitzaran, amb les persones seleccionades per a aquesta ajuda, un contracte de personal investigador dels establits en la legislació vigent, vinculat a un projecte d'investigació, i tindran una duració màxima de dos anys.  
2. La investigadora o l'investigador doctor contractat haurà de fer una estada en un únic centre de prestigi internacional d'un mínim de dotze mesos fins a un màxim de díhuit mesos. El dit centre serà diferent del centre d'investigació contractant.  
3. L'ajuda anual per a cada un dels contractes serà de 46.235 euros. Aquesta ajuda es destinarà necessàriament a cofinançar el salari i la quota empresarial de la Seguretat Social del personal investigador contractat durant cada una de les anualitats, considerades independentment. La retribució mínima que hauran de rebre els investigadors, que s'haurà d'indicar en cada contracte, serà de 35.000 euros bruts anuals.  
4. Els centres podran incrementar, amb càrrec als seus propis pressupostos, la quantia de l'ajuda que s'estableix en la present convocatòria, sense que en cap cas puga finançar la seua part amb ajudes o subvencions concedides per alguna de les convocatòries incloses en la present ordre.  
5. A més, l'ajuda es complementarà, en la primera anualitat, amb una ajuda addicional de 2.000 euros, quan l'estada es faça en estats de fora d'Europa; de 1.000 euros, quan siga en estats d'Europa, i de 500 euros, quan radique a Espanya, per a sufragar:  
a) Despeses de viatge.  
b) Una assegurança d'accidents corporals, una assegurança de responsabilitat civil i, quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació. Açò últim s'aplicarà igualment, si és el cas, al cònjuge i als fills de la persona beneficiària. Aquestes assegurances hauran de cobrir el període total de gaudi efectiu de l'estada.  
  
Base 6. Avaluació i selecció  
1. Els criteris que s'estableixen per a l'avaluació d'aquestes ajudes són els següents:  
a) Currículum cientificotècnic de la persona proposada, (40 %).  
b) Interés cientificotècnic i possibles repercussions del projecte d'investigació proposat, així com la viabilitat d'executar-lo, (30 %).  
  
c) Currículum cientificotècnic del personal investigador doctor, d'ambdós organismes, que avala la sol·licitud, (30 %).  
d) Addicionalment, es concediran cinc punts en el cas que la persona sol·licitant haja sigut beneficiària d'una beca o ajuda de les previstes en la base 3.b.  
2. La Comissió d'Avaluació, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i es proposen les sol·licituds seleccionades i, si és el cas, una relació de sol·licituds de reserva, per a substituir la persona sol·licitant proposada per a concessió en els supòsits de renúncia, ordenades per puntuació.  
3. En els casos de sol·licituds que obtinguen la mateixa puntuació i siga necessari resoldre l'empat, es dirimirà a favor de la sol·licitud que tinga major puntuació en la valoració del criteri a) de l'apartat 1; si persistira l'empat, es dirimirà per decisió motivada expressament per la Comissió d'Avaluació.  
  
Base 7. Pagament de les ajudes  
1. El pagament de l'ajuda als centres d'investigació beneficiaris corresponent a la primera anualitat del finançament dels contractes, així com l'import de la dotació addicional, es tramitaran després de la presentació dels contractes laborals subscrits.  
2. Els pagaments de les següents anualitats del finançament dels contractes estaran condicionats al fet que s'hagen presentat prèviament la justificació econòmica de l'anualitat anterior i la documentació de seguiment científic que preveu la base 12.  
  
Base 8. Resolució  
La Direcció General d'Universitat, Investigació i Ciència dictarà la resolució en el termini que estableix la base 7 de l'annex I, de concessió, en què s'indicaran els centres beneficiaris de les ajudes, les candidatures seleccionades i les de reserva, així com les condicions de concessió.  
  
  
Base 9. Renúncia  
Les renúncies que es produïsquen entre les persones beneficiàries fins a la data indicada en la resolució de concessió per a inici del contracte, podran ser cobertes amb l'adjudicació de noves ajudes als proposats següents per l'ordre de reserva que establisca la resolució de la Direcció General d'Universitat, Investigació i Ciència.  
  
Base 10. Obligacions  
1. Del centre d'investigació:  
a) Formalitzar un contracte laboral de duració igual a la vigència de l'ajuda i a temps complet. Els centres enviaran una còpia dels contractes a la Direcció General d'Universitat, Investigació i Ciència.  
  
b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al normal desenvolupament de la seua activitat.  
c) Recolzar la formació del personal contractat i facilitar-li qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal investigador contractat desenvolupe amb aprofitament l'activitat investigadora i s'ajuste a les normes de treball i a les disposicions reglamentàries del centre on es duga a terme.  
  
e) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat.  
f) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació. Aquestes assegurances hauran de cobrir el període total d'estada efectiva.  
2. Les persones contractades estan obligades a:  
a) Fer una estada en un centre d'investigació de prestigi internacional.  
b) Comunicar a la Direcció General d'Universitat, Investigació i Ciència la seua incorporació al centre d'investigació de destinació dins dels 20 dies següents a la data en què es produïsca.  
c) Ajustar l'actuació a les normes del centre d'investigació a què s'incorporen i exercir la seua activitat en règim de dedicació exclusiva.  
  
d) Notificar expressament qualsevol canvi en les condicions de l'estada subvencionada, i prèviament a realitzar-la, mitjançant un escrit dirigit a la Direcció General d'Universitat, Investigació i Ciència perquè siga autoritzada. L'incompliment de la dita notificació podrà donar lloc a la modificació de la resolució de concessió.  
  
e) Trametre a la Direcció General d'Universitat, Investigació i Ciència, en el termini d'un mes des de la finalització de l'estada, la documentació següent:  
- Informe del treball realitzat que continga els resultats obtinguts i en què es faça constar la conformitat de la persona responsable de l'equip o del grup investigador receptor.  
- Certificat de l'estada, emés pel representant legal del centre de destinació, en què consten les dates d'inici i de final de l'estada, amb el vistiplau de la persona responsable de l'equip o del grup científic receptor.  
3. La realització de l'estada o del contracte per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no gaudit, amb audiència prèvia a la persona interessada.  
  
Base 11. Justificació de les ajudes  
La justificació de l'ajuda es farà aportant la documentació que estableix la base 12 de l'annex I i en els terminis que establisca la resolució de concessió.  
  
Base 12. Seguiment científic  
1. Les investigadores o investigadors doctors contractats hauran de trametre, de l'1 al 30 de novembre de cada anualitat i a través dels centres perceptors de l'ajuda, un resum explicatiu del treball realitzat i de qualsevol altra activitat exercida, una memòria detallada de les tasques que realitzarà durant l'any de contracte següent, així com un informe, del personal investigador que avalà la sol·licitud, sobre els resultats.  
2. Finalitzat el contracte, inclosa la renúncia, les investigadores o investigadors doctors contractats haurà de trametre, per mitjà de la institució contractant, a la Direcció General d'Universitat, Investigació i Ciència, i en el termini de tres mesos, un resum explicatiu del treball realitzat, amb un informe del personal investigador que avalà la sol·licitud sobre els resultats i el grau de formació adquirit.  
  
  
  
ANNEX VI  
Ajudes per a donar suport a la contractació de personal   
investigador doctor del Programa Ramón y Cajal,   
per part de centres d'investigació  
  
Base 1. Objecte  
L'objecte de la present convocatòria és la concessió d'ajudes per a complementar el finançament del cost de la contractació laboral, vigent en 2016, de personal investigador doctor en el marc del Subprograma Ramón y Cajal, per part de centres d'investigació de la Comunitat Valenciana.  
  
Base 2. Beneficiaris  
Podran sol·licitar i ser beneficiaris d'aquestes ajudes els centres d'investigació de la Comunitat Valenciana.  
  
Base 3. Concepte i duració de les ajudes  
1. Les ajudes es destinaran a finançar el 50 % del cost del contracte no finançat pel Subprograma Ramón y Cajal.  
Aquestes ajudes seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o de centres internacionals. El seu import en cap cas no podrà superar el cost de l'activitat subvencionada.  
2. L'import de les ajudes s'establirà en la resolució de concessió i finalitzarà, com a màxim, el 31 de desembre de 2016.  
  
Base 4. Sol·licituds  
Les sol·licituds s'hauran de presentar en el termini comprés entre l'1 al 30 de novembre de 2015, en la forma i al lloc que assenyala l'annex I d'aquesta ordre.  
L'imprés de sol·licitud anirà acompanyat dels documents següents:  
  
a) Declaració responsable, firmada per qui exercisca la representació legal de l'entitat, en què s'enumeren les ajudes sol·licitades i/o concedides fins al moment de la presentació de la sol·licitud, per a finançar cada una de les contractacions a què es refereix aquest annex.  
b) Declaració responsable, firmada per qui exercisca la representació legal de l'entitat, de la vigència dels contractes en l'anualitat 2016.  
  
c) Còpia dels corresponents contractes subscrits per a la incorporació dels investigadors al sistema espanyol de ciència i tecnologia (Programa Ramón y Cajal), sempre que no s'hagueren presentat en convocatòries corresponents a exercicis anteriors.  
  
Base 5. Avaluació i selecció  
1. Els criteris que s'estableixen per a l'avaluació d'aquestes ajudes són els següents:  
a) Nombre d'investigadors del centre en el Subprograma Ramón y Cajal.  
b) Cost dels contractes subscrits per a la incorporació dels investigadors en 2016.  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 6. Resolució  
La Direcció General d'Universitat, Investigació i Ciència dictarà la resolució de concessió en què s'indicaran els centres d'I+D beneficiaris de les ajudes, amb la relació de les persones contractades, així com les condicions de concessió.  
  
Base 7. Pagament de les ajudes  
El pagament de l'ajuda als centres d'investigació beneficiaris corresponent al finançament dels contractes es tramitarà després de la presentació dels contractes laborals subscrits.  
  
Base 8. Justificació de les ajudes  
La justificació de l'ajuda es farà aportant la documentació que estableix la base 12 de l'annex I i en el termini que estableix la resolució de concessió.  
  
  
  
ANNEX VII  
Ajudes per a la contractació de personal de suport vinculat a un projecte d'investigació o de transferència tecnològica  
  
Base 1. Objecte de la convocatòria  
L'objecte de la present convocatòria és la concessió d'ajudes per a finançar part dels costos de la contractació laboral de personal de suport vinculat a un projecte d'investigació o de transferència tecnològica al sector productiu valencià.  
  
Base 2. Beneficiaris i requisits  
1. Els beneficiaris d'aquestes ajudes són els centres d'investigació de la Comunitat Valenciana.  
2. El sol·licitant haurà de ser personal investigador doctor amb vinculació estatutària o contractual indefinida amb el centre d'investigació en el moment de la sol·licitud, que haurà de mantindre durant el període d'execució de l'ajuda, i reunir un dels requisits següents:  
a) Ser la investigadora o investigador principal d'un projecte vigent finançat pel Pla Estatal d'I+D+I, o per programes marc de la Unió Europea, amb vigència igual o superior a dos anys.  
b) Ser la investigadora o investigador principal d'un projecte de transferència dels resultats d'investigació o d'innovació al sector productiu valencià, amb vigència igual o superior a dos anys.  
  
Base 3. Característiques de l'ajuda  
1. Les ajudes tindran una duració màxima de dos anys. La data d'inici de còmput de l'ajuda s'establirà en la resolució de concessió.  
  
2. L'import anual de l'ajuda per a cada un dels contractes serà de 9.000 euros. La retribució mínima anual que haurà de rebre el personal de suport, que s'haurà d'indicar en cada contracte, serà de 15.000 euros. Aquestes ajudes es destinaran necessàriament a finançar una part del cost del salari i de la quota empresarial de la Seguretat Social del personal de suport contractat durant cada una de les anualitats. En conseqüència, el centre d'investigació ha d'assumir la resta del cost de contractació.  
3. En cap cas el centre d'investigació no podrà finançar la seua part amb ajudes o subvencions concedides per cap de les convocatòries incloses en la present ordre.  
4. La contractació del personal de suport per a l'execució d'un projecte de transferència dels resultats d'investigació o d'innovació, prevista en la base 2, 2.b, haurà d'estar necessàriament vinculada a la vigència d'un conveni o contracte entre el centre d'investigació i una empresa de la Comunitat Valenciana, dirigit per la investigadora o investigador principal sol·licitant.  
  
Base 4. Sol·licitud  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Mèrits científics de la investigadora o investigador principal del projecte d'I+D o de transferència.  
b) Memòria del projecte d'I+D o de transferència tecnològica, indicant les activitats que durà a terme la persona contractada com a personal de suport.  
c) Certificació de l'entitat sol·licitant en què s'acredite la concessió a la investigadora o investigador principal d'un projecte del pla estatal, ajudes del programa marc de la Unió Europea o projectes coordinats, o si és el cas, la vigència d'un conveni o contracte entre el centre d'investigació i una empresa de la Comunitat Valenciana per a l'execució d'un projecte de transferència dels resultats d'investigació o d'innovació, dirigit per la investigadora o investigador principal sol·licitant, amb indicació en tots els casos de la data d'inici i finalització de la seua vigència.  
d) Compromís de cofinançament del centre d'investigació, amb indicació del seu import.  
  
Base 5. Avaluació i selecció de projectes  
1. Els criteris d'avaluació seran els següents:  
a) Mèrits de l'investigador responsable del projecte (50 %).  
b) Adequació de les activitats a desenvolupar pel tècnic de suport a l'objecte del projecte d'I+D o al de transferència dels resultats de la investigació o d'innovació (30 %).  
c) Característiques i dimensió del projecte d'investigació o d'innovació (volum de recursos, complexitat de gestió i execució) (20 %).  
  
2. La comissió avaluadora proposarà, basant-se en la puntuació obtinguda, l'aprovació dels projectes d'I+D o de transferència a què es vincularà la contractació del personal de suport.  
3. Els projectes a què es vincularà la contractació del personal de suport seran proposats pels centres d'investigació de la Comunitat Valenciana, i seran seleccionats per resolució de la directora general d'Universitat, Investigació i Ciència.  
  
Base 6. Selecció de les persones candidates  
1. Els centres d'investigació els projectes dels quals hagen sigut aprovats d'acord amb el que estableix la base anterior seleccionaran les persones per a la seua contractació com a personal de suport, les quals hauran de reunir els requisits següents:  
a) Residir a la Comunitat Valenciana.  
b) Posseir la titulació espanyola de grau, llicenciatura, arquitectura, arquitectura tècnica, enginyeria, enginyeria tècnica o diplomatura o tècnic superior en el marc de la formació professional del sistema educatiu.  
2. El procediment de selecció es farà per mitjà de convocatòria pública de concurrència competitiva.  
3. L'avaluació de les persones candidates es farà d'acord amb el barem següent:  
a) Expedient acadèmic (40 %).  
b) Mèrits curriculars (40 %).  
c) Adequació dels mèrits als requeriments específics del projecte (20 %).  
  
Base 7. Candidatures proposades  
1. Els centres d'investigació beneficiaris dels projectes seleccionats presentaran davant de la Direcció General d'Universitat, Investigació i Ciència, en el termini de dos mesos comptats a partir de l'endemà de la publicació de la resolució per la qual s'aproven els projectes d'investigació, la proposta per a la contractació de les persones seleccionades, i adjuntaran la documentació següent:  
a) Informe motivat en què es concrete el resultat de l'avaluació efectuada i on es propose la persona seleccionada i, si és el cas, una relació de candidatures de reserva, ordenades per puntuació, per a substituir la persona proposada per a concessió en els supòsits de renúncia.  
  
b) Certificat emés pel responsable en matèria d'investigació de l'entitat en què es faça constar que totes les persones candidates proposades compleixen els requisits que estableix la convocatòria.  
2. L'entitat demanarà i custodiarà la documentació de les persones candidates relativa al compliment de requisits, mèrits al·legats i avaluació.  
  
Base 8. Resolució  
La Direcció General d'Universitat, Investigació i Ciència dictarà la resolució de concessió on s'indicaran els centres d'I+D beneficiaris de les ajudes, les candidatures seleccionades, així com les condicions de concessió.  
  
Base 9. Pagament de les ajudes  
1. El pagament de l'ajuda als centres d'investigació beneficiaris corresponent a la primera anualitat es tramitarà després de la presentació dels contractes la celebració de la qual es finança.  
2. Els pagaments de les següents anualitats del finançament dels contractes estaran condicionats al fet que s'haja presentat prèviament la justificació econòmica de l'anualitat anterior i a la presentació de l'informe de seguiment científic a què es refereix la base 11.  
  
Base 10. Obligacions dels beneficiaris  
a) Formalitzar un contracte laboral dels regulats en l'Estatut dels Treballadors amb una duració igual al període de vigència de l'ajuda. Els centres enviaran còpia dels contractes a la Direcció General d'Universitat, Investigació i Ciència.  
b) Proporcionar al personal contractat el suport necessari i facilitar-li la utilització dels mitjans, instruments o equips que calguen per al desenvolupament normal de la seua activitat.  
c) Recolzar la formació del personal contractat i facilitar-li qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal investigador contractat desenvolupe amb aprofitament l'activitat investigadora, i s'ajuste a les normes de treball i a les disposicions reglamentàries del centre on es duga a terme.  
  
e) En el cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat.  
  
Base 11. Seguiment científic  
La Direcció General d'Universitat, Investigació i Ciència farà anualment el seguiment científic del treball desenvolupat pel personal investigador beneficiari de l'ajuda, per a la qual cosa el beneficiari haurà de presentar de l'1 al 30 de novembre de cada anualitat la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'anualitat següent.  
  
- Un informe del personal investigador responsable del projecte que avalue el treball realitzat i la necessitat de la seua continuïtat.  
  
Base 12. Justificació de les ajudes  
La justificació de l'ajuda es farà aportant la documentació que estableix la base 12 de l'annex I, en el termini que establisca la resolució de concessió.  
  
  
  
ANNEX VIII  
Beques per a estades de personal investigador doctor en centres d'investigació radicats fora de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió de beques a personal investigador doctor per a estades en centres d'investigació radicats fora de la Comunitat Valenciana que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.  
  
Base 2. Requisits dels beneficiaris  
Les persones que sol·liciten aquesta ajuda hauran de reunir, a la finalització del termini de presentació de sol·licituds i mantindre durant el període de vigència de la beca, la totalitat dels requisits següents:  
a) Ser personal investigador doctor amb relació estatutària o laboral amb centres d'investigació de la Comunitat Valenciana.  
b) Residir a la Comunitat Valenciana.  
c) No haver sigut beneficiàries d'aquesta classe d'ajuda en alguna de les tres anualitats anteriors a la de la present convocatòria.  
2. Aquestes beques són incompatibles amb qualsevol altra obtinguda per a la mateixa finalitat.  
  
Base 3. Característiques de l'ajuda  
1. L'estada haurà de fer-se en centres d'investigació radicats fora de la Comunitat Valenciana, preferentment a l'estranger, i tindrà una duració ininterrompuda mínima d'un mes i màxima de sis mesos. El període de realització de l'estada estarà comprés entre l'1 de gener i el 31 de desembre de 2016. Quan l'objecte de l'estada siga la consulta bibliogràfica o documental, la seua duració serà d'un mes.  
  
2. Las beques consistiran en una dotació mensual de 900 euros, per a despeses d'allotjament i manutenció, si l'estada es realitza a Espanya, i de 1.500 euros, si l'estada es realitza en un país estranger, i una ajuda addicional per al viatge d'anada i tornada al centre de destinació que tindrà una quantia de 300 euros, si la destinació és nacional, i de 600 euros, si la destinació és internacional.  
3. L'estada haurà de fer-se en els termes indicats en la sol·licitud i no es podrà modificar el centre de destinació una vegada adjudicada l'ajuda, excepte que es justifique un canvi de centre per part del grup d'investigació amb què es realitza l'estada. En cas de canvi del període de l'estada s'haurà de sol·licitar autorització expressa de la Direcció General d'Universitat, Investigació i Ciència.  
  
Base 4. Sol·licituds  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Document d'acceptació del centre on es farà l'estada.  
b) Memòria del treball d'investigació a dur a terme.  
c) Currículum de la persona sol·licitant.  
d) Historial cientificotècnic dels últims tres anys de l'equip o grup d'investigació de la institució on durà a terme la seua activitat.  
e) Llevat que la documentació ja es trobe en poder de l'administració actuant, si la investigadora o investigador realitza les seues funcions en una entitat privada, s'acompanyarà la documentació que preveu l'apartat 2.7 de l'annex I.  
  
Base 5. Criteris d'avaluació  
1. Els criteris que s'estableixen per a l'avaluació d'aquestes beques són els següents:  
a) Currículum cientificotècnic de la persona sol·licitant (30 %).  
b) Interés cientificotècnic i possibles repercussions del treball d'investigació proposat, així com la viabilitat d'executar-lo en el temps sol·licitat (40 %).  
c) Qualitat i interés de l'historial científic del grup investigador on s'integrarà la persona candidata, o si és el cas, de la institució on s'exercirà l'activitat (30 %).  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 6. Resolució  
La Direcció General d'Universitat, Investigació i Ciència dictarà la resolució de concessió on s'indicaran les persones beneficiàries de les ajudes, així com les condicions de concessió.  
  
Base 7. Renúncia  
Les renúncies que es produïsquen en el termini de 20 dies comptats des de la resolució d'adjudicació entre les persones beneficiàries podran ser cobertes amb l'adjudicació de noves beques per l'ordre de reserva establit, si és el cas, per resolució de la directora general d'Universitat, Investigació i Ciència.  
  
Base 8. Obligacions de les persones beneficiàries  
Les persones beneficiàries estaran obligades a:  
a) Aportar, en el termini de 20 dies comptats des de la publicació de la resolució de concessió de la beca, la fitxa amb les dades de domiciliació bancària.  
b) Comunicar a la Direcció General d'Universitat, Investigació i Ciència la seua incorporació a la universitat o centre d'investigació de destinació dins dels 20 dies següents a la data en què es produïsca.  
c) Ajustar la seua actuació a les normes del centre d'investigació a què s'incorporen i exercir la seua activitat en règim de dedicació exclusiva.  
d) Fer l'estada en els termes de la resolució.  
e) Contractar una assegurança d'accidents, de responsabilitat civil i, quan es tracte de països sense concert amb la seguretat social espanyola o quan les cobertures d'aquest concert foren insuficients, una assegurança d'assistència mèdica l'àmbit de cobertura de la qual incloga el país de destinació. Aquestes assegurances hauran de cobrir el període total de gaudi efectiu de la beca.  
f) Aportar, en el termini de 20 dies comptats des de la finalització de l'estada i sempre amb anterioritat al 31 de desembre de 2016, un informe del treball realitzat que continga els resultats obtinguts i on es faça constar la conformitat de la persona responsable de l'equip o grup investigador receptor, i un certificat de l'estada emés per la persona representant legal del centre de destinació, en què consten les dates d'inici i finalització de l'estada, amb el vistiplau de la persona responsable de l'equip o grup científic receptor.  
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no gaudit de l'estada.  
g) En cas de no comunicar o aportar la documentació requerida en el termini fixat, es considerarà que es renuncia a l'ajuda concedida.  
  
  
  
ANNEX IX  
Ajudes per a la realització de projectes d'I+D per a grups d'investigació emergents  
  
Base 1. Objecte  
L'objecte de la present convocatòria és concedir ajudes a grups d'investigació per a la realització de projectes d'I+D desenvolupats per grups emergents en centres d'investigació de la Comunitat Valenciana.  
  
  
Base 2. Beneficiaris  
1. Els beneficiaris d'aquestes ajudes seran els centres d'investigació de la Comunitat Valenciana.  
2. Les actuacions subvencionades seran executades per grups d'investigació dirigits per un investigador principal.  
3. Els requisits, i el règim de compatibilitat i dedicació dels investigadors principals i de la resta dels components del grup d'investigació, hauran de complir-se el dia en què finalitze el termini de presentació de sol·licituds i mantindre's fins a la data final del termini d'execució de l'actuació.  
4. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador participant en aquesta convocatòria, i haurà de comunicar qualsevol variació en un termini de 10 dies comptats a partir del dia en què es produïsca el canvi.  
  
  
Base 3. Requisits del grup d'investigació  
1. El grup estarà format com a mínim per tres investigadores o investigadors, un dels quals serà l'investigador principal, qui tindrà formalitzada la seua vinculació estatutària o contractual amb l'entitat beneficiària i que haurà de tindre un doctorat. A més, almenys un altre membre del grup haurà de posseir el títol de doctor.  
Els membres del grup que pertanguen a una entitat diferent de la beneficiària hauran de tindre l'autorització expressa de l'entitat a què pertanguen. Aquesta documentació quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament dispose de la dita autorització.  
2. L'investigador principal haurà de:  
a) Haver obtingut el títol de doctor després de l'1 de gener de 2008. En el cas d'investigadors que estiguen en possessió de més d'un doctorat, aquest requisit es referirà al primer dels doctorats obtinguts.  
  
b) No haver sigut prèviament investigador principal de projectes d'I+D+i (o de subprojectes) finançats per plans nacionals d'I+D+i o per programes marc de la Unió Europea, ni de projectes d'investigació que hagen percebut ajudes en convocatòries anteriors de la Conselleria d'Educació, Investigació, Cultura i Esport.  
3. Cap membre de la resta del grup d'investigació no haurà participat com a investigador principal en projectes finançats per plans nacionals d'I+D+i o per programes marc de la Unió Europea, ni pot formar part d'altres grups d'investigació amb finançament vigent o que vulguen sol·licitar per a 2016, a càrrec de convocatòries de la Generalitat per al foment de grups d'investigació emergents, consolidables o del Programa Prometeu.  
4. Cap membre del grup, incloent-hi l'investigador principal, no podrà formar part de més d'un grup d'investigació emergent.  
5. L'incompliment dels requisits esmentats per l'investigador principal determinarà la inadmissió de la sol·licitud.  
6. L'incompliment dels requisits esmentats per algun dels altres membres del grup d'investigació determinarà l'exclusió del dit investigador de tots els projectes sol·licitats en què figure.  
  
Base 4. Característiques de l'ajuda  
1. L'ajuda tindrà una duració màxima de dos anys.  
2. La quantia màxima de l'ajuda serà de 8.000 euros anuals i en cap cas no superarà l'import de la despesa pressupostada.  
3. Són despeses susceptibles d'imputar-se a aquesta ajuda:  
a) Material fungible i bibliogràfic.  
b) Utilització i accés a Infraestructures Científiques i Tècniques Singulars (ICTS) i grans instal·lacions científiques nacionals i internacionals.  
c) Despeses de viatges, manutenció i allotjament per assistència a congressos i conferències, visites i estades breus dels investigadors del grup d'investigació del projecte, fins a un màxim de 2.000 euros per anualitat. Les despeses de viatge, allotjament i manutenció que s'imputen estaran limitats a allò que per als dits conceptes establisca la normativa de la Generalitat sobre indemnitzacions per raó del servici.  
  
d) Despeses de publicació i difusió de resultats incloses aquelles que pogueren derivar-se de la publicació en revistes d'accés obert. Despeses d'inscripció a congressos i jornades tècniques. Despeses derivades de la internacionalització de l'activitat i altres despeses relacionades amb activitats de col·laboració amb altres grups nacionals i internacionals.  
  
f) Despeses derivades d'activitats de formació específiques de la temàtica del projecte, imprescindibles per a la seua execució i d'organització d'activitats cientificotècniques, fins a un màxim del 25 % de la quantia total de l'ajuda concedida en cada anualitat. Les despeses de viatge, allotjament i manutenció d'investigadors invitats estaran limitades a allò que per als dits conceptes establisca la normativa de la Generalitat sobre indemnitzacions per raó del servici.  
4. Els membres del grup no podran percebre remuneracions amb càrrec al projecte d'investigació. No seran objecte de finançament amb càrrec a aquesta ajuda les despeses en béns inventariables siga quina en siga la quantia.  
  
Base 5. Sol·licituds  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació.  
b) Currículum de cada un dels investigadors i investigadores que figuren en la sol·licitud.  
c) Declaració responsable que cap membre del grup ha participat com a investigador principal ni forma part d'un altre grup dels assenyalats en la base 3 del present annex.  
d) Pressupost de despeses desglossat per cada any i per conceptes inherents a l'execució del projecte.  
f) Relació detallada dels components del grup d'investigació, en el cas que superen el nombre de membres disponible en el formulari de sol·licitud.  
El personal vinculat a altres centres haurà d'aportar autorització dels dits centres per a participar en el projecte.  
  
Base 6. Avaluació i selecció  
1. L'avaluació i selecció de les propostes s'efectuarà segons els criteris següents:  
a) Qualitat del grup d'investigació (40 %).  
b) Qualitat i interés cientificotècnic del projecte d'I+D, objectius i metodologia del projecte (40 %).  
c) Adequació del pressupost a les activitats previstes (20 %).  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 7. Resolució  
La Direcció General d'Universitat, Investigació i Ciència dictarà la resolució de concessió on s'indicaran els centres d'I+D beneficiaris de les ajudes, les candidatures seleccionades i les condicions de concessió.  
  
  
Base 8. Pagament de les ajudes  
El pagament de l'ajuda corresponent a la segona anualitat estarà condicionat al fet que s'haja presentat prèviament la justificació econòmica de l'anualitat anterior, així com l'informe a què es refereix la base 9.2.  
  
Base 9. Justificació de l'ajuda  
1. La justificació de les ajudes es farà d'acord amb el que estableix la base 12 de l'annex I.  
2. També es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de la primera anualitat, es presentarà un informe de progrés i seguiment, i un informe final amb la justificació econòmica de la segona anualitat, en què constaran els resultats derivats de l'execució, així com, si és el cas, les modificacions a què fa referència la base 10.2 de l'annex I.  
  
  
  
ANNEX X  
Ajudes per a grups d'investigació consolidables  
  
Base 1. Objecte i àmbit  
L'objecte de la present convocatòria és concedir ajudes per a la consolidació de grups d'investigació de la Comunitat Valenciana que demostren potencial de creixement per a convertir-se en grups de referència.  
  
Base 2. Beneficiaris  
1. Els beneficiaris d'aquestes ajudes seran els centres d'investigació de la Comunitat Valenciana.  
2. Les actuacions subvencionades seran executades per grups d'investigació dirigits per un investigador principal.  
3. Els requisits i el règim de compatibilitat i dedicació dels investigadors principals i de la resta dels components del grup d'investigació hauran de complir-se el dia en què finalitze el termini de presentació de sol·licituds i mantindre's durant el període d'execució de l'ajuda concedida.  
4. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador que participe en aquesta convocatòria, i haurà de comunicar qualsevol variació en un termini de 10 dies comptats a partir del dia en què es produïsca el canvi.  
  
  
Base 3. Requisits del grup d'investigació  
1. El grup estarà format com a mínim per tres investigadors o investigadores, un dels quals serà l'investigador principal  
2. L'investigador principal haurà de:  
a) Haver obtingut el títol de doctor i tindre formalitzada vinculació estatutària o contractual amb l'entitat beneficiària.  
b) Tindre reconeguts dos trams d'avaluació positiva de l'activitat investigadora per la CNEAI.  
c) No haver sigut prèviament investigador principal de projectes finançats per plans nacionals d'I+D+i o per programes marc de la Unió Europea, ni de projectes d'investigació que hagen percebut ajudes en convocatòries anteriors de la Conselleria d'Educació, Investigació, Cultura i Esport.  
3. La resta dels membres del grup d'investigació hauran de complir els requisits següents:  
a) Ser personal investigador que tinga formalitzada vinculació funcionarial, estatutària o laboral (indefinida o temporal), amb un centre d'investigació, que cobrisca, almenys, el període sol·licitat d'execució del projecte, i estar en servici actiu.  
Els components del grup d'investigació que pertanguen a una entitat diferent de la beneficiària hauran de disposar de l'autorització expressa de l'entitat a què pertanguen. Aquesta documentació quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament dispose de la dita autorització.  
b) No haver participat com a investigador principal en projectes finançats per plans nacionals d'I+D+i o per programes marc de la Unió Europea, ni formar part d'altres grups d'investigació amb finançament vigent o que vulguen sol·licitar per a 2016 a càrrec de convocatòries de la Generalitat per al foment de grups d'investigació emergents, consolidables o del Programa Prometeu.  
4. Cap membre del grup no podrà formar part de més d'un grup d'investigació consolidable.  
5. L'incompliment dels requisits esmentats per l'investigador principal determinarà la inadmissió de la sol·licitud.  
6. L'incompliment dels requisits esmentats per algun dels altres membres del grup d'investigació determinarà l'exclusió del dit investigador de tots els projectes sol·licitats en què figure.  
  
Base 4. Característiques de l'ajuda  
Les ajudes tindran una duració màxima de dos anys.  
1. L'ajuda tindrà un import màxim anual de 20.000 euros.  
2. L'import de l'ajuda anirà destinat a finançar els conceptes següents:  
a) Despeses de personal  
Despeses de contractació de personal investigador o auxiliar. S'hi inclou el cost de personal dedicat de manera específica a les funcions de gestió del grup.  
b) Despeses d'execució:  
- Material fungible. El material d'oficina o informàtic no podrà excedir els 1.000 euros/any.  
- Material bibliogràfic i adhesió a societats científiques.  
- Formació dels membres del grup relacionada amb l'activitat objecte de l'ajuda i organització d'activitats cientificotècniques.  
- Despeses per utilització i accés a infraestructures científiques i tècniques singulars (ICTS), i grans instal·lacions científiques nacionals i internacionals.  
- Despeses de publicació i difusió de resultats incloses aquelles que pogueren derivar-se de la publicació en revistes d'accés obert. Despeses d'inscripció a congressos i jornades tècniques.  
- Despeses derivades de la internacionalització de l'activitat i altres despeses relacionades amb activitats de col·laboració amb altres grups nacionals i internacionals.  
- Despeses per viatges, manutenció i allotjament dels membres del grup objecte de l'ajuda, sempre que la quantia no excedisca de 5.000 euros anuals. En aquest cas, s'adequaran als límits que, per als dits conceptes, establisca la normativa de la Generalitat.  
- Despeses per viatges, manutenció i allotjament d'investigadors invitats participants en activitats objecte del projecte d'investigació. En aquest cas, s'adequaran als límits que per als dits conceptes establisca la normativa de la Generalitat.  
- Organització d'activitats de difusió, així com presència en mitjans de comunicació.  
c) Despeses de funcionament de les entitats beneficiàries.  
Costos indirectes o despeses generals que exigisca el centre d'investigació al grup sol·licitant. Aquesta quantitat ascendirà a un màxim de 2.000 euros entre les dues anualitats.  
3. Els membres del grup no podran percebre remuneracions amb càrrec al projecte d'investigació. No seran objecte de finançament amb càrrec a aquesta ajuda les despeses en béns inventariables siga quina en siga la quantia.  
  
Base 5. Sol·licituds  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Memòria cientificotècnica que haurà d'incloure les activitats que es durant a terme, amb el pressupost detallat per conceptes de la despesa prevista a realitzar en cada una de les anualitats.  
b) Còpia de la resolució de la CNEAI en què s'acredite el reconeixement dels trams de l'activitat investigadora de l'investigador principal.  
  
c) Currículum de cada un dels membres del grup, inclòs l'investigador o investigadora principal.  
d) Declaració responsable que cap membre del grup no ha participat com a investigador principal, ni forma part d'un altre grup dels assenyalats en la base 3 del present annex.  
e) Relació detallada dels membres del grup d'investigació en el cas que superen el nombre de membres disponibles en l'imprés de sol·licitud.  
  
Base 6. Avaluació i selecció  
1. L'avaluació i selecció de les propostes s'efectuarà segons els criteris d'avaluació següents:  
a) Qualitat del grup d'investigació: composició, estructura, interdisciplinarietat i coherència del grup (30 %).  
b) Qualitat i viabilitat de la proposta del grup: objecte, pla de treball i disseny d'investigació (40 %).  
c) Adequació del pressupost a les activitats previstes (20 %).  
d) Oportunitat científica de la proposta (10 %)  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 7. Resolució  
La Direcció General d'Universitat, Investigació i Ciència dictarà la resolució de concessió on s'indicaran els centres d'investigació beneficiaris de les ajudes, els projectes seleccionats i les condicions de concessió.  
  
Base 8. Pagament de les ajudes  
El pagament de l'ajuda corresponent a la segona anualitat estarà condicionat a la presentació de la justificació econòmica de l'anualitat anterior i de l'informe de seguiment científic a què es refereix la base 9.3.  
  
Base 9. Justificació de les subvencions  
1. Els centres beneficiaris de les ajudes hauran d'efectuar la justificació d'acord amb el que estableix la base 12 de l'annex I d'aquesta ordre.  
2. A més, els centres beneficiaris presentaran còpia dels contractes del personal contractat amb càrrec a aquesta ajuda, així com de les nòmines.  
3. També es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de la primera anualitat, es presentarà un informe de progrés i seguiment, i un informe final amb la justificació econòmica de la segona anualitat, en què constaran els resultats derivats de l'execució del projecte.  
  
  
  
ANNEX XI  
Ajudes Programa Prometeu per a grups   
d'investigació d'excel·lència  
  
Base 1. Objecte  
L'objecte del Programa Prometeu és la concessió d'ajudes per a identificar i recolzar grups d'I+D d'excel·lència de la Comunitat Valenciana, i potenciar la seua projecció internacional i la transferència de coneixement.  
  
Base 2. Beneficiaris  
1. Els beneficiaris d'aquestes ajudes seran els centres d'investigació de la Comunitat Valenciana.  
2. Les actuacions subvencionades seran executades per grups d'investigació dirigits per un investigador principal que tindrà formalitzada una vinculació estatutària o contractual amb l'entitat beneficiària.  
3. Els requisits, el règim de compatibilitat i dedicació dels investigadors principals i de la resta dels components del grup d'investigació hauran de complir-se el dia en què acabe el termini de presentació de sol·licituds i mantindre's durant el període de vigència de l'ajuda concedida.  
4. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador que participe en aquesta convocatòria, i haurà de comunicar qualsevol variació en un termini de 10 dies comptats a partir del dia en què es produïsca el canvi.  
  
  
Base 3. Requisits del grup d'investigació  
1. L'investigador o investigadora principal haurà de reunir els requisits següents:  
a) Estar en possessió del títol de doctor.  
b) Tindre reconeguts un mínim de tres trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a tal un mínim de tres projectes d'I+D+i (o de subprojectes) de duració mínima de dos anys dins del Pla Nacional d'I+D+i o del programa marc de la Unió Europea.  
2. El grup d'investigació haurà d'estar compost per investigadors que reunisquen els requisits següents:  
a) Estar en possessió del títol de doctor i tindre formalitzada amb l'entitat beneficiària o amb un altre centre d'investigació una vinculació funcionarial, estatutària o laboral que cobrisca, almenys, el termini sol·licitat d'execució del projecte i estar en servici actiu.  
b) Els membres del grup d'investigació que pertanguen a una entitat diferent de la beneficiària hauran de tindre l'autorització expressa de l'entitat a què pertanguen. Aquesta documentació quedarà en poder de l'entitat sol·licitant, que serà la responsable que el personal del grup d'investigació no vinculat funcionarialment, laboralment o estatutàriament dispose de la dita autorització.  
c) El grup d'investigació haurà d'acreditar entre tots els seus membres, exclòs l'investigador principal, una mitjana de dos trams d'avaluació positiva de l'activitat investigadora per la CNEAI, o de dos projectes finalitzats dels esmentats en l'apartat 1.b d'aquesta base.  
  
d) Els investigadors doctors que participen en l'execució del projecte i no complisquen els requisits que s'exigeixen als membres del grup d'investigació formaran part de l'equip de treball. La composició de l'equip de treball i les tasques que realitzen es definiran en la memòria cientificotècnica i en els informes de seguiment i final.  
3. Al llarg de la vigència del projecte d'investigació podrà sol·licitar-se la incorporació de nous membres al grup, que haurà de ser autoritzada per la Direcció General d'Universitats, Investigació i Ciència, sempre que es mantinga la mitjana requerida en l'apartat 2.c d'aquesta base.  
  
4. L'incompliment dels requisits esmentats per l'investigador principal o dels altres membres del grup d'investigació determinarà la inadmissió de la sol·licitud.  
5. Cap membre del grup no podrà pertànyer a més d'un grup del Programa Prometeu en qualsevol de les seues edicions.  
  
Base 4. Característiques de l'ajuda  
1. Les ajudes tindran una duració màxima de quatre anys.  
2. Les ajudes tindran un import màxim de 90.000 euros anuals, i la quantia es determinarà per a cada projecte en funció del seu pressupost i del resultat del procés de l'avaluació. Les ajudes concedides seran incompatibles, per als mateixos conceptes, amb altres ajudes de les previstes en la present ordre.  
Conceptes susceptibles d'ajuda:  
A) Despeses de personal. Aquests costos podran referir-se a les categories següents:  
- Personal doctor.  
- Personal investigador en formació. Els requisits i les característiques d'aquesta ajuda són els mateixos que els que estableix l'annex II d'aquesta ordre, quant a requisits de les persones candidates als contractes, duració, dotació, caràcter i condicions de gaudi, i s'assimilaran als d'aquelles ajudes.  
- Personal tècnic de suport. Els requisits i les característiques d'aquesta ajuda són els mateixos que els que estableix l'annex VII d'aquesta ordre, quant a requisits de les persones candidates als contractes, duració, dotació, caràcter i condicions de gaudi d'aquesta, i s'assimilaran als d'aquelles ajudes  
B) Despeses d'execució i funcionament:  
- Material fungible.  
- Viatges, manutenció i allotjament de les persones que formen part del grup d'investigació i de l'equip de treball. En aquest cas, s'adequaran als límits que per als dits conceptes establisca la normativa de la Generalitat.  
- Difusió de les activitats del grup.  
- Realització de jornades científiques.  
- Despeses d'adquisició d'equipament cientificotècnic.  
C) Costos indirectes:  
- Despeses de funcionament de les entitats beneficiàries necessàries per al desenvolupament del projecte: aquesta quantitat ascendirà a un màxim de 5.000 euros anuals.  
3. Els membres del grup no podran percebre remuneracions amb càrrec al projecte d'investigació.  
  
Base 5. Sol·licituds  
1. El termini de presentació de sol·licituds serà de l'1 al 30 d'octubre de 2015, i el lloc de presentació serà l'indicat en l'annex I d'aquesta ordre.  
2. Documentació  
L'imprés de sol·licitud anirà acompanyat dels documents següents:  
a) Memòria cientificotècnica del projecte.  
b) Currículum complet de l'investigador principal i de la resta dels membres del grup d'investigació.  
c) Historial científic del grup d'investigació.  
d) Pressupost de despeses del projecte desglossat per conceptes amb les previsions per als quatre anys.  
e) Còpia de la resolució de la CNEAI en què s'acredite el reconeixement dels trams de l'activitat investigadora de l'investigador principal i de la resta de components del grup, o còpia de la resolució de concessió dels projectes d'I+D, en què conste la data d'inici i de finalització dels projectes. En el cas de ser beneficiari d'ajudes del programa marc de la Unió Europea o de projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable i la seua data d'inici i de finalització.   
f) Llista de publicacions, patents i contractes del grup en els últims 5 anys.  
g) El personal vinculat a altres entitats diferents de la sol·licitant haurà d'aportar autorització del seu centre per a participar en el projecte.  
  
  
Base 6. Avaluació i selecció  
1. L'avaluació de sol·licituds es farà d'acord amb els criteris següents:  
a) Qualitat cientificotècnica i rellevància del projecte (30 %).  
b) Viabilitat de la proposta (20 %).  
c) Rellevància de l'investigador principal (20 %).  
d) Historial cientificotècnic del grup d'investigació i de les contribucions recents relacionades amb l'objecte del projecte (20 %).  
e) Impacte cientificotècnic o internacional de la proposta (10 %).  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada.  
  
Base 7. Resolució  
1. La Direcció General d'Universitat, Investigació i Ciència, a la vista de la proposta de la comissió avaluadora, dictarà la corresponent resolució de concessió de les ajudes sol·licitades.  
2. La resolució de concessió podrà modificar-se en el supòsit de canvi d'entitat beneficiària, sempre que la nova entitat es comprometa a mantindre l'actuació objecte de l'ajuda i que es complisquen la resta de les condicions que estableixen les bases reguladores. Amb la sol·licitud de canvi d'entitat beneficiària, l'òrgan responsable de l'entitat haurà de trametre un certificat de l'estat de comptes de l'ajuda concedida en la data de la sol·licitud de canvi.  
3. La quantia aprovada en el concepte de despeses d'execució es podrà destinar a qualsevol de les despeses elegibles, d'acord amb les necessitats del projecte. En tot cas, les variacions no podran alterar l'import total de l'ajuda, i la seua necessitat s'haurà de justificar adequadament en la documentació de seguiment o de justificació.  
  
Base 8. Pagament de les ajudes  
El pagament de l'ajuda corresponent a la segona anualitat i següents estarà condicionat al fet que s'haja presentat prèviament la justificació econòmica de l'anualitat anterior i l'informe a què es refereix la base 9.2.  
  
Base 9. Obligacions  
Els grups d'investigació beneficiaris d'aquestes ajudes estan obligats a:  
1. Disposar d'una pàgina web del grup, que haurà de ser actualitzada permanentment, en què figurarà el patrocini i el logotip de la Generalitat, i disposar d'un acrònim i d'un logotip per al grup, que també figurarà en la pàgina web.  
2. Presentar els informes de justificació cientificotècnica, que seran aportats per l'investigador principal i enviats pel representant legal de l'entitat beneficiària, i que hauran de contindre la informació següent:  
  
a) Desenvolupament de les activitats, compliment d'objectius proposats en l'actuació, així com l'impacte dels resultats obtinguts evidenciats, entre d'altres, per mitjà de la difusió de resultats en publicacions, en revistes científiques, en llibres, en presentacions en congressos, en accions de transferència, en patents, en internacionalització de les activitats, en col·laboracions amb grups nacionals i internacionals i, si és el cas, en la formació de personal investigador.  
b) Qualsevol canvi respecte a les despeses previstes en el pressupost inclòs en la sol·licitud inicial del projecte, i justificar-ne adequadament la necessitat per a la consecució dels objectius cientificotècnics del projecte subvencionat.  
c) Qualsevol modificació en la composició de l'equip de treball respecte a l'inicialment previst en la memòria cientificotècnica del projecte.  
  
Base 10. Justificació de les ajudes  
1. La justificació de les ajudes es farà d'acord amb el que estableix la base 12 de l'annex I.  
2. A més, els centres beneficiaris presentaran còpia dels contractes del personal contractat amb càrrec a aquesta ajuda, així com de les nòmines.  
3. També es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de cada anualitat, es presentarà un informe de progrés i seguiment, i un informe final en l'última anualitat, el contingut del qual s'estableix en la base 9.2.  
4. Addicionalment, un any després de la finalització del projecte, presentaran una memòria amb les accions dutes a terme i els seus resultats.  
  
  
ANNEX XII  
Ajudes per a la captació de projectes europeus   
o altres programes d'àmbit internacional  
  
Base 1. Objecte  
L'objecte de la present convocatòria és la concessió d'ajudes per a fomentar la participació en la internacionalització de les activitats d'I+D.  
  
Base 2. Beneficiaris  
1. Els beneficiaris d'aquestes ajudes seran els centres d'investigació de la Comunitat Valenciana.  
2. Les actuacions objecte de l'ajuda les executarà un investigador principal, que haurà de posseir el títol de doctor, d'un grup d'investigació ja constituït o la creació del qual es propose, que tindrà formalitzada la seua vinculació estatutària o contractual amb l'entitat beneficiària i que haurà d'estar en servici actiu. En el supòsit de sol·licitants sense vinculació amb el centre d'investigació, hauran de ser tutelats per un investigador que reunisca les condicions, i l'investigador tutor serà el que figurarà com a investigador principal.  
3. L'entitat sol·licitant serà la responsable de verificar el compliment de les condicions de titulació, vinculació, compatibilitat, dedicació i qualssevol altres requisits exigits al personal investigador que participe en aquesta convocatòria, i haurà de comunicar qualsevol variació en un termini de 10 dies comptats a partir del dia en què es produïsca el canvi.  
  
  
Base 3. Condicions  
L'ajuda contribuirà a finançar les despeses prèvies ocasionades en 2016 per participar en les convocatòries que es facen del programa marc d'investigació i innovació Horitzó 2020 de la Unió Europea, especialment en les ERC Starting Grants o Consolidator Grants, així com altres programes d'àmbit internacional que financen activitats d'I+D+i.  
  
  
Base 4. Característiques de l'ajuda  
1. L'ajuda serà com a màxim de 6.000 euros, quan es tracte de projectes en què el grup sol·licitant participe a títol individual o com a soci, i de fins a 9.000 euros, quan el grup sol·licitant participe com a líder de la proposta, i en el supòsit de participació en les ERC Starting Grants o Consolidator Grants. En cap cas l'import de l'ajuda superarà l'import de la despesa pressupostada.  
2. Són despeses subvencionables:  
a) Despeses de consultoria i servicis equivalents destinats de manera exclusiva a la preparació de la proposta.  
b) Despeses de viatges, manutenció i allotjament per assistència a congressos i conferències, visites i estades breus d'investigadors i que se citen en la memòria de la sol·licitud, o aquelles en la participació de les quals es justifique degudament en l'informe final. Les despeses de viatge, allotjament i manutenció que s'imputen es correspondran amb les establides en la normativa aplicable per a la Generalitat, sobre indemnitzacions per raó del servei.  
3. Els membres del grup no podran percebre remuneracions amb càrrec a aquesta ajuda. No seran objecte de finançament amb càrrec a aquesta ajuda les despeses en béns inventariables siga quina en siga la quantia.  
4. Les ajudes regulades en aquesta convocatòria seran compatibles amb la percepció d'altres subvencions o ajudes procedents de qualssevol de les administracions o ens públics o privats, nacionals, internacionals, o de la Unió Europea, sempre que el seu import conjunt siga de tal quantia que, aïlladament o en concurrència amb altres subvencions o ajudes, no supere el cost de l'activitat finançada.  
  
  
Base 5. Sol·licituds  
1. El termini de presentació de sol·licituds serà del 16 de novembre al 15 de desembre de 2015, i el lloc de presentació serà l'indicat en l'annex I d'aquesta ordre.  
2. L'imprés de sol·licitud anirà acompanyat dels documents següents:  
a) Plantejament inicial de la proposta, que contindrà: resum del projecte d'investigació, identificació de la convocatòria del programa de la Unió Europea o un altre àmbit a què opta i, si és el cas, relació de grups amb què s'associa i estructura del consorci que conformen.  
  
b) Currículum de l'investigador principal.  
c) Historial cientificotècnic del grup d'investigació, amb relació dels membres que el componen.  
d) Memòria de les activitats a realitzar amb l'ajuda sol·licitada per a la presentació del projecte a una convocatòria d'àmbit internacional.  
e) Pressupost de despesa.  
f) Si és el cas, document de l'avaluació rebuda en la convocatòria Starting Grants o Consolidator Grants dels anys 2014 o 2015.  
  
Base 6. Avaluació i selecció  
L'avaluació i selecció de les propostes s'efectuarà segons els criteris següents:  
a) Interés cientificotècnic del projecte amb què s'opta a un programa internacional (40 %).  
b) Adequació i viabilitat de les activitats previstes i del pressupost de les activitats a desenvolupar fins a la presentació de la proposta (20 %).  
c) Qualitat, trajectòria i adequació del grup; en especial es valoraran la competència i l'adequació de l'investigador principal, així com dels potencials participants inclosos en la memòria per a dur a terme l'actuació (40 %).  
d) Els projectes que s'hagen presentat a la convocatòria amb referència 2014 o 2015, en la modalitat d'ERC Starting Grants o Consolidator Grants, i hagen sigut seleccionats per a la segona etapa d'avaluació, hagen obtingut la qualificació A o B, i no hagen sigut finançats, tindran una puntuació addicional de 30 punts.  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades i, si és el cas, una relació de sol·licituds de reserva, per a substituir la persona sol·licitant proposada per a concessió en els supòsits de renúncia, ordenades per puntuació i que no hagen sigut proposades per a finançament.  
  
Base 7. Resolució  
La Direcció General d'Universitat, Investigació i Ciència, a la vista de la proposta de la comissió avaluadora, dictarà la corresponent resolució de concessió de les ajudes sol·licitades, en què s'indicaran els centres d'investigació beneficiaris de les ajudes, les candidatures seleccionades i les condicions de concessió.  
  
Base 8. Justificació de les subvencions  
1. La justificació de les ajudes es farà d'acord amb el que estableix la base 12 de l'annex I.  
2. A més, els centres beneficiaris de les ajudes hauran de justificar la subvenció aportant una còpia de participació en la convocatòria europea i la documentació que l'acompanye. La no-presentació de cap proposta es considerarà com a incompliment de l'actuació i donarà lloc a l'inici del procediment de reintegrament.  
  
  
  
ANNEX XIII  
Ajudes per a contractació de personal investigador   
doctor en empreses de la Comunitat Valenciana  
  
Base 1. Objecte  
L'objecte de la present convocatòria és la concessió d'ajudes per a la contractació per entitats de transferència tecnològica i empreses, de personal investigador doctor per a la realització d'alguna de les activitats d'I+D+i següents:  
a) Execució de projectes d'investigació o de desenvolupament experimental.  
b) Realització de projectes d'innovació en productes, processos i organització.  
c) Impuls de la creació i desenvolupament d'empreses de base tecnològica.  
d) Desenvolupament i preparació de propostes per a la participació en el programa marc d'I+D+i de la Unió Europea (Horitzó 2020).  
  
Base 2. Beneficiaris  
Podran sol·licitar aquestes ajudes i ser-ne beneficiaris:  
a) Fundacions i empreses de caràcter mercantil que no formen part del sector públic empresarial.  
b) Empreses innovadores de recent creació (spin-off). Es considera empresa innovadora de recent creació la que ha sigut constituïda a partir de l'any 2010 i està integrada per personal d'un centre d'investigació de la Comunitat Valenciana, públic o privat sense ànim de lucre, o per alumnes d'una universitat valenciana, o que explota la llicència d'una tecnologia propietat d'una universitat, centre públic d'investigació o centre tecnològic, o bé té en el seu capital una participació d'una universitat o un centre públic d'investigació valencià.  
  
c) Els centres tecnològics i els centres de suport a la innovació tecnològica, considerant com a tals els integrants de la Xarxa de Parcs Científics Valencians i de la Xarxa d'Instituts Tecnològics de la Comunitat Valenciana.  
d) Les agrupacions o associacions empresarials sectorials sense ànim de lucre que duguen a terme entre les seues activitats projectes i actuacions d'I+D+i per al seu sector.  
  
Base 3. Requisits  
L'execució de l'activitat d'I+D+i haurà de comptar amb la participació d'una universitat o un altre centre d'investigació de la Comunitat Valenciana degudament formalitzada, excepte quan es tracte d'algun dels beneficiaris assenyalats en els apartats b) i c) de la base 2.  
  
Base 4. Característiques de l'ajuda  
1. Les ajudes finançaran les despeses de personal derivades de la contractació fins a un màxim de 18.000 euros anuals. Les ajudes tindran una duració màxima de dos anys.  
2. El contracte objecte de l'ajuda el formalitzarà l'entitat beneficiària contractant, quedarà en tots els aspectes (formalització, execució i extinció) sotmés a la legislació laboral vigent en el moment de la contractació i haurà d'especificar de forma expressa la retribució bruta anual del personal investigador doctor, que no podrà ser inferior a 24.000 euros, i la seua duració no podrà ser inferior al període de vigència de l'ajuda.  
3. Aquestes ajudes es destinaran necessàriament a finançar el salari i la quota empresarial de la seguretat social del personal investigador doctor contractat durant cada una de les anualitats, considerades independentment. En conseqüència, el personal beneficiari ha d'assumir la resta del cost de contractació, així com qualsevol increment retributiu corresponent a anys posteriors, increments de la quota empresarial de la Seguretat Social o qualsevol altra incidència.  
4. La contractació haurà de ser a jornada no inferior a les 25 hores setmanals, d'acord amb la legislació laboral vigent en el moment de la contractació, i amb dedicació exclusiva a la realització de les activitats d'I+D+i.  
5. La data d'entrada en vigor del contracte no podrà ser anterior a la de començament del període d'execució de l'ajuda, que s'indicarà expressament en la resolució de concessió.  
  
Base 5. Sol·licituds  
1. Termini i lloc de presentació  
Les sol·licituds seran presentades pel representant legal de l'entitat. El termini de presentació de sol·licituds serà de l'1 al 30 de novembre de 2015, i es presentaran en el Registre General de la Conselleria d'Educació, Cultura i Esport o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció feta per la Llei 4/1999, de 13 de gener, de modificació d'aquella.  
2. L'imprés de sol·licitud anirà acompanyat dels documents següents:  
a) Còpia del CIF i de l'escriptura de constitució de l'entitat.  
  
b) Documentació acreditativa de la condició de PIME o spin-off. En el cas d'entitats en què el personal és també soci accionista, haurà d'aportar-se còpia del document on conste la vinculació d'aquest personal amb l'entitat.  
c) Document que acredite la representació legal de l'entitat.  
d) Memòria d'activitats d'I+D+i a realitzar pel personal investigador doctor durant el període d'execució de l'ajuda, que ha d'incloure una explicació de les activitats que desenvoluparà i reflectir l'impacte que tindrà per a l'entitat el seu desenvolupament,  
e) Perfil professional que es considera adequat per al lloc per al qual se'l contractarà.  
f) Conveni o contracte entre la universitat o centre d'investigació i l'empresa en què conste la relació entre ambdós per a la realització d'alguna de les activitats d'I+D+i.  
  
Base 6. Avaluació i selecció  
1. L'avaluació i selecció de les propostes s'efectuarà segons els criteris següents:  
a) Viabilitat de la I+D+i a realitzar, nivell d'innovació i repercussió d'aquestes millores sobre la mateixa entitat. Tasques concretes que realitzarà el personal investigador doctor contractat (40 %).  
b) Adequació del perfil a les activitats a realitzar: formació acadèmica, experiència professional, nivell d'idiomes, altres habilitats o coneixements necessaris per a l'exercici del lloc (40 %).  
c) La condició de PIME o de spin-off de l'entitat contractant (20 %).  
  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 7. Resolució  
La Direcció General d'Universitat, Investigació i Ciència, a la vista de la proposta de la comissió avaluadora, dictarà la corresponent resolució de concessió de les ajudes sol·licitades, en què s'indicaran les entitats beneficiàries de les ajudes i les condicions de concessió.  
  
  
Base 8. Pagament  
1. El pagament de l'ajuda corresponent a la primera anualitat del finançament s'efectuarà després de la presentació de la còpia del contracte del personal contractat amb càrrec a aquesta ajuda i de la documentació acreditativa d'alta en la Seguretat Social.  
2. Els pagaments de la següent anualitat de l'ajuda estaran condicionats a la presentació de la justificació econòmica de l'anualitat anterior i de l'informe de seguiment científic.  
  
Base 9. Obligacions dels beneficiaris  
Les entitats beneficiàries estaran obligades a:  
a) Aportar còpia del contracte efectuat amb càrrec a aquesta ajuda i de la documentació acreditativa d'alta en la Seguretat Social en el termini d'un mes comptat des de la seua formalització.  
b) Comunicar a la Direcció General d'Universitat, Investigació i Ciència la incorporació a l'empresa de destinació dins dels 10 dies següents a la data de la firma del contracte laboral. En cas de no comunicar la incorporació en el termini citat, s'entendrà que renúncia a l'ajuda concedida.  
c) Notificar expressament qualsevol canvi en les condicions del contracte i de l'activitat subvencionada, per mitjà d'un escrit dirigit a la Direcció General d'Universitat, Investigació i Ciència, per a la seua autorització prèvia. L'incompliment de la dita notificació podrà donar lloc a la modificació de la resolució de concessió.  
  
Base 10. Justificació de les ajudes  
1. La justificació de les ajudes es farà d'acord amb el que estableix la base 12 de l'annex I.  
2. També es justificarà l'ús de la subvenció concedida per mitjà del compliment de les normes de seguiment cientificotècnic. Per a això, junt amb la justificació econòmica de cada anualitat, es presentarà un informe de progrés i seguiment, amb indicació especial de les tasques realitzades pel personal investigador i dels resultats obtinguts.  
  
  
  
ANNEX XIV  
Ajudes per a l'organització i difusió de congressos, jornades i reunions científiques, tecnològiques, humanístiques o artístiques de caràcter internacional  
  
Base 1. Objecte  
Aquesta convocatòria té per objecte la concessió d'ajudes als centres d'investigació per a l'organització i difusió de congressos, jornades i reunions de caràcter internacional i d'objecte científic, tecnològic, humanístic o artístic, com a treball de divulgació dels resultats de les investigacions realitzades en el marc de les activitats primàries de caràcter no econòmic dels centres d'investigació.  
Els esdeveniments s'han de celebrar dins de l'àmbit de la Comunitat Valenciana, i tindre caràcter internacional, entenent com a tal que, tant en el comité científic com entre els ponents i conferenciants, hi figuren investigadors no nacionals. La seua realització s'efectuarà entre l'1 de gener i el 31 de desembre de 2016.  
Les ajudes es destinaran a finançar qualsevol de les activitats següents:  
1. Les despeses corresponents a viatges i dietes dels organitzadors per a la preparació de l'activitat, fins a un màxim de 3.000 euros.  
2. La difusió dels programes de la reunió, sempre que incloga el patrocini de la Conselleria d'Educació, Investigació, Cultura i Esport de la Generalitat.  
3. Els viatges, estades, manutenció i participació de ponents i conferenciants. En aquest cas, s'adequaran als límits que per als dits conceptes establisca la normativa de la Generalitat.  
4. Despeses de traducció i lloguer d'equips tècnics.  
5. L'edició de les ponències o conclusions resultants.  
Queden exclosos de la convocatòria:  
a) Les despeses socials associades a les actuacions subvencionades.  
b) Els cursos de postgrau, de reciclatge o d'especialització.  
c) El material inventariable, siga quina en siga la quantia.  
d) El material fungible, en general, que no tinga relació amb l'activitat proposada.  
e) Les despeses de funcionament pròpies del centre d'investigació.  
  
  
Base 2. Beneficiaris  
Podran presentar sol·licituds i ser beneficiaris d'aquestes ajudes els centres d'investigació de la Comunitat Valenciana.  
Podrà presentar propostes, a través del seu centre i com a investigador responsable de l'execució, el personal investigador doctor, el qual haurà de tindre vinculació estatutària o contractual amb l'entitat beneficiària en el moment de la sol·licitud i mantindre-la almenys durant el període d'execució de l'ajuda.  
  
Base 3. Sol·licituds  
1. El termini i el lloc de presentació de les sol·licituds seran els indicats en l'annex I d'aquesta ordre.  
2. Documentació  
L'imprés de sol·licitud haurà d'anar acompanyat dels documents següents:  
a) Currículum de l'investigador responsable del projecte.  
b) Composició del comité científic.  
c) Relació de ponents.  
d) Programa científic.  
e) Pressupost d'ingressos i despeses, detallat per conceptes. En el pressupost de despeses es farà constar la relació de la totalitat de les despeses i s'hi especificarà per a quines es sol·licita finançament.  
f) Si és el cas, document de compromís de cofinançament.  
g) Si és el cas, composició del comité organitzador.  
  
Base 4. Característiques de les ajudes  
Les ajudes consistiran en una ajuda per un import màxim de 9.000 euros, que es concedirà d'acord amb els criteris de selecció i avaluació.  
  
Base 5. Avaluació i selecció  
1. La selecció de les sol·licituds es farà tenint en compte els criteris següents:  
a) La qualitat i la rellevància cientificotecnològica de l'activitat que es proposa (40 %).  
b) La projecció internacional de l'activitat (20 %).  
c) La trajectòria científica de l'investigador responsable de la branca de coneixement de l'activitat proposada (40 %).  
d) Es concediran 10 punts addicionals a aquelles persones sol·licitants que no hagen sigut beneficiàries d'aquesta ajuda en alguna de les tres anualitats anteriors a la de la present convocatòria.  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada.  
  
Base 6. Resolució  
La Direcció General d'Universitat, Investigació i Ciència, a la vista de la proposta de la comissió avaluadora, dictarà la corresponent resolució de concessió de les ajudes sol·licitades, on s'indicaran les entitats beneficiàries de les ajudes i les condicions de concessió.  
Base 7. Justificació de l'ajuda  
La justificació de les ajudes es realitzarà d'acord amb el que estableix la base 12 de l'annex I. A més, es justificarà la realització de l'activitat subvencionada per mitjà de la presentació dels documents següents:  
a) Memòria de les activitats realitzades.  
b) Programa científic definitiu, fullets, tríptics i cartells.  
c) Edició de les ponències i publicacions que hagen sigut objecte de l'ajuda.  
En tot cas, haurà de quedar acreditada, en la documentació oficial del congrés i publicacions, el patrocini de la Conselleria d'Educació, Investigació, Cultura i Esport de la Generalitat. L'omissió d'aquesta obligació suposarà un cas d'incompliment previst en l'apartat 11.3 e) de l'annex I i podrà ocasionar el reintegrament de les quantitats concedides.  
  
  
  
ANNEX XV  
Ajudes per a la promoció dels parcs científics de les universitats públiques valencianes per mitjà de la investigació, el desenvolupament tecnològic i la innovació  
  
Base 1. Objecte  
L'objecte de la present convocatòria és la concessió d'ajudes als parcs científics vinculats o dependents de les universitats públiques de la Comunitat Valenciana per a finançar activitats que afavorisquen la transferència de resultats de la investigació científica, la dinamització del desenvolupament tecnològic i la innovació.  
  
Base 2. Beneficiaris  
Podran ser beneficiaris d'aquestes ajudes les entitats gestores d'un parc científic, amb personalitat jurídica pròpia participada per una universitat pública de la Comunitat Valenciana.  
  
Base 3. Característiques de l'ajuda  
1. L'ajuda finançarà els costos per la realització d'una o diverses de les línies d'actuació següents:  
- Iniciatives en I+D+i  
- Impuls al creixement empresarial  
- Foment de l'emprenedor  
- Promoció de la innovació  
- Internacionalització i gestió de projectes internacionals  
- Incorporació de noves tecnologies  
- Divulgació de la ciència i la tecnologia  
- Innovació experimental  
- Servicis avançats  
2. L'ajuda tindrà una quantia màxima de 20.000 euros per cada actuació.  
  
Base 4. Sol·licituds  
1. Les sol·licituds les presentarà el representant legal del parc científic, en el termini indicat en l'annex I d'aquesta ordre i es presentaran en el Registre General de la Conselleria d'Educació, Cultura i Esport o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció feta per la Llei 4/1999, de 13 de gener, de modificació d'aquella. Es podrà presentar una sol·licitud per cada una de les línies d'actuació el finançament de la qual es sol·licita.  
  
2. L'imprés de sol·licitud anirà acompanyat dels documents següents:  
a) Escriptura de constitució de l'entitat gestora del parc.  
b) Document acreditatiu de la representació legal del parc.  
c) Memòria en què es descriga detalladament la línia d'actuació que es realitzarà, reflectint l'impacte que tindrà el seu desenvolupament i la relació entre aquestes activitats i l'entorn econòmic, amb descripció del conjunt d'activitats a realitzar, organitzades com a tasques o fites, amb especial referència als mètodes i procediments que se seguiran per a aconseguir-ho, i el cronograma del projecte.  
d) Memòria econòmica, amb descripció de l'estructura de la despesa que s'imputarà a la línia d'actuació.  
  
Base 5. Avaluació i selecció  
1. L'avaluació de sol·licituds es farà d'acord amb els criteris següents:  
a) Qualitat de la línia d'actuació prevista (40 %)  
b) Àmbit de repercussió de l'actuació (35 %)  
c) Pressupost (25 %)  
Addicionalment, podran concedir-se fins a un màxim de 20 punts, quan es tracte de la presentació de propostes de col·laboració entre uns quants parcs científics.  
2. La comissió avaluadora, d'acord amb els criteris establits per a l'avaluació, emetrà un informe motivat en què es concrete el resultat de l'avaluació efectuada i on es proposen les sol·licituds seleccionades.  
  
  
Base 6. Resolució  
La Direcció General d'Universitat, Investigació i Ciència, a la vista de la proposta de la comissió avaluadora, dictarà la corresponent resolució de concessió de les ajudes sol·licitades on s'indicaran les entitats beneficiàries de les ajudes i les condicions de concessió.  
  
  
Base 7. Justificació de les ajudes  
La justificació de les ajudes es farà d'acord amb el que estableix la base 12 de l'annex I. A més, s'haurà de presentar una memòria descriptiva de les accions dutes a terme, els resultats i la relació de les despeses directament relacionades amb la realització de les dites línies d'actuació, així com el material gràfic que acredite el patrocini de la Generalitat.